text:
Conte n. 149
lunedì 29 novembre 2010
Bandoneòn
Conte n. 149
8 coments:
- Dame mit fächer ha detto...
-
O pensavi juste îr di sere a la conte di Eowin "Zimulis". Un leam tra la conte misteriose di Calvino, tradote dal Garzon, e "La pantofola spaiata" liberementri adatade e inseride tal mio blog.
Ma soredut, mi è capitât di sintì di Kubrick cal amirave il lavôr da la fotografe Diane Arbus e par chest al veve robât la composizion da lis zimulis Grady, metint une da lis sôs plui famosis fotos tal film Shining.
Fatis chestis premessis di coincidencis, soi achì par disi che la conte di vuei a mi plâs tanton, come dal rest dutis chês altris di Eowin.
- 29/11/10, 09:07
- ILfurlanist ha detto...
-
O soi d'acuardi cun Dame tal preseâ la conte: chês di Eowin a son propit un voli feminin sul mont, ben caraterizadis. Biele!
- 29/11/10, 21:37
-
-
brâf!!!!! No cjati peraulis par esprimi la maravee che la to conte e à lassât tal gno cûr. Tu sês un mestri di contis curtis.
Nello Malisano
- 30/11/10, 12:04
- Contecurte ha detto...
-
Une mestre ;)
- 30/11/10, 18:10
-
-
O domandi perdon
- 01/12/10, 21:00
-
-
Imparâ a scoltâ la musiche de vite: une biele lezion par ducj e... une biele conte.
Sul pont di viste des feminis, su la lôr gjenerositât, dedizion, amôr, passion, sacrifici, resistence e... o podarès lâ ancjemò indenant, mi permet di invidâus ducj a tignî di voli lis prossimis dôs contis misteriosis: protagonistis lis feminis!
Intant, compliments a Eowin.
- 01/12/10, 23:54
-
-
biele conte, si, veramentri.
Maurizio Mattiuzza
- 02/12/10, 13:25
-
-
...un pugn tal stomi par dutis lis voltis che cualchidun ti fâs cheste domande e nancje nol sta a scoltà la rispueste...no, nol merete nancje di dâiale (la rispueste)...ancje jo la ten ben jenfri la coltre dal gno cûr parcé e je dome me, inte storie de mê vite, des mês passions...
- 07/07/16, 09:51


c: text/html

text:
"L'astrologia trae origine dalla superstizione primitiva
che attribuiva alle stelle il carattere di divinità
che guidavano con il loro potere i destini
dei popoli e dei singoli individui"
Margherita Hack
Dree al veve vût une vite facile. Al jere nassût cuant che il soreli al jere te costelazion dal Leon. Al jere spavalt, fuart, gjenerôs e no si fermave devant di nie. Come che al scriveve Manilius, chel strolic roman che al veve vivût tai prins agns daspò Crist, tal so "Om Zodiacâl", il Leon al influive sul cûr. E Dree al jere propit un om di cûr e si faseve preseâ di ducj.
Une vite facile, une buine cariere cun posizion impuartante intune rinomade cjadene di negozis. I vevin simpri dit "Si viôt che tu sês un Leon! Tu âs propit lis carataristichis di chel segn!"
Fin di frut i vevin dit cussì e a la fin si jere convint che e jere vere.
Urugu Agany al jere il plui disfortunât dal vilaç. Ducj lu coionavin o lu evitavin. Difat al jere nassût sot dal segn de "Barcje Ribaltade". Cussì i vevin dit ai siei parincj i famôs strions e strolics dal ream di Monomotapa che di gjenerazions a studiavin lis stelis dai lôr osservatoris di piere.
I gjenitôrs di Urugu, puars pescjadôrs dal Zambesi, a varessin vût di rassegnâsi parcè che la vite dal fi e sarès stade dute di rive sù: un nassût sot de "Barcje Ribaltade" nol varès dovût propit metisi in aghe pene lis plui gravis disgraciis. E ogni gnot Urugu al cjalave chê costelazion e le maledive: al jere un disen formât di un trapezi cuntune stele celestine une vore luminose, tra lis plui sflandorosis dal cîl... insome ... chê stele che nô europeans o clamìn REGULUS.
di Checo Tam

robotstxt: allowed

filter: keep


text:
E veve tacât cu la radio: ondis lungjis, mediis, curtis... oris e oris a scoltâ. Scoltâ se a jerin vôs di chel altri mont.
Tra une stazion e chê altre, tra il vueit e il cisôr, ogni tant i veve parût di sintî cualchi sunsûr diviers, ma ae fin no, a jerin simpri di chest mont... al massim si sintive di cualchi disgraciât copât, tes comunicazions des patuliis de polizie o cualchi urgjence des ambulancis: ma a jerin simpri dome vîfs chei che a fevelavin...
Cu la television e veve provât juste par scrupul: cualchi ombre tal savalon dai canâi mâl sintonizâts, ma no jerin di chel altri mont, e po chel imprest alì, ce magjie podevial vê dentri?
E cirive vôs di chel altri mont. Alore telefonadis tal vueit, dopo di vê fat un numar di une sole cifre: e diseve alc jê, ma e restave simpri cence rispueste.
Ae fin al jere rivât internet, la pueste eletroniche: no saressin stadis vôs, ma se cualchidun di chel altri mont i ves rispuindût a un so messaç... invezite i rispuindevin, mo secjâts, mo masse fidançôs intun incuintri, dome che i vîfs...
E passave dut il dì cussì, in cjase. Une ossession macabre... o forsit e jere sole e stufe... stufe di infestâ chê cjase infestade dai vîfs.
Conte n. 151


text:
Puartant il lat in latarie a fasevin une cuete di formadi l'an, che cun la robe purcine ur faseve saltâ fûr di mangjâ par dute la trupe. None Rose a scompartive il mangjâ, dant ai oms lis parts plui grandis, ai fruts chês mezanis parcè che a vevin di nudrîsi par cressi e chês plui piçulis a lis feminis. Tra lis spesis, a la prediâl dai cjamps coventave zontâ ancje la sigurazion cuintri il fûc e la tampieste, di paiâ a la Fondiarie, pronte tal scuedi ma simpri strente tal paiâ i dams. Cun la galete a tarondavin la stagjon, ma se al ploveve masse si riscjave di butâ vie dut e scugnî ancje paiâ la semence dai cavalîrs. Ta une suaze come cheste cui pensavial mai che al sarès passât ancje il plevan a scuedi il cuartês, jessint un an di peule che piês nol podeve.
Al prin zîr dal predi nono Zef al jere a vore tai cjamps e duncje la veve scjampade. Tornât cjase, Rose lu vîse de visite e lui ai dîs di meti un frut fis sul puarton par tignîlu di voli. Te stale Zef si sintive sigûr, ma il frut zuiant si dismentee il compit e il plevan, furp, al rive dret ae mete. 'Zef al cîr di scjampâ su la tieze pe trombe dal fen, ma il plevan al rive a viodilu e i dîs: “Ven jù Zef, a tu âs lis gjambis pindulon, tu sês masse grandon par platâti dal dut; a tu sês un Zefon”.
Zef al à scugnût dâi il cuartês al plevan gjavant il pan de bocje dai fruts, che par paie a àn vût in don il sorenon di Zefon.
Par simpri.


text:
RASSEGNA STAMPA 2015
da IL DIARI del 6 giugno 2015
“Un progjet cussì nancje in Calabrie”
Trê esperts de materie a àn passât al tamês la fatibilitât ambientâl de Variant Sud di Dignan. Lis conclusions no i lassin redenzie: si scugne tornâ a fâlu di fûr par fûr.
Udin, ai 6 di Jugn. Al ironize, il professôr Giovanni Campeol, un dai plui grancj esperts di Valutazion di impat ambientâl in Italie e no dome (al è stât lui a fâ, tra lis altris, il cuintri studi sul Mose par cont dal Comun di Vignesie) cuant che al conte de prime impression vude leint il studi di “fatibilitât ambientâl” che al compagne il progjet de Variante Sud di Dignan. “O soi colât intun stât di aprension emotive” al sgagnis “parcè che cui che al à fat il progjet al à doprât metodologjiis di valutazion che si dopravin uns 25 agns indaûr”. Fat al è che “al mancje ad in plen il contignût de valutazion. Nancje in Calabrie a fasin cussì”.
“Un progetto simile neanche in Calabria” Tre esperti della materia hanno verificato a fondo la fattibilità ambientale della variante sud di Dignano. Le conclusioni non lasciano alternative: si deve rifarlo completamente.
Udine, 6 giugno. Ironizza, il professor Giovanni Campeol, uno dei più grandi esperti di Valutazione di impatto ambientale d’Italia e non solo (è stato lui a fare, tra l’altro, il controstudio sul Mose per conto del Comune di Venezia) quando racconta della prima impressione avuta leggendo lo studio di “fattibilità ambientale” che accompagna il progetto della variante sud di Dignano. “Sono caduto in uno stato di apprensione emotiva” ridacchia “perché chi ha fatto il progetto ha usato metodologie di valutazione che si utilizzavano 25 anni fa”. Fatto sta che “manca del tutto il contenuto della valutazione. Neanche in Calabria fanno così.
De çampe, Zangheri, Campeol, Del Zovo, Pellegrino, Pradetto
Un progjet plen di pecjis. Nol è stât doprât un model di stime dai impats di fate cuantitative. La valutazion des components biotichis e je confusionarie: tant par dî, tra chês al ven metût dentri il paisaç, che al è une componente dal sisteme uman, palesant une rimarchevule confusion sientifiche. E ancjemò, la valutazion paisagjistiche e je nule par ce che al tocje il metodi: di fat no dopre nissun criteri di valutazion, cuant che e varès vût di fâ riferiment al D Dpcm dal 2005. “Dal pont di viste naturalistic, po, cui che al à cjapât in man il progjet al veve i fondaments di un student dal prin an” al siere sec Campeol. Par ce che al tocje la dinamiche idrauliche, “i judizis pandûts a son contraditoris e no stimin vonde l'efiet dighe” al à dit il professôr Piero Zangheri de Universitât di Padue. “O sin intune aree a pericul idraulic une vore alt” al spieghe “li che daûr dal Piano stralcio dal 2012 dal Pai, a son esclududis dutis lis oparis che a puedin puartâ a ridusi la capacitât di contegni la aghe e di permeti il so scolament”.
Campeol e Zangheri, cu la colaborazion di Davide Scarpa, rispuindint a une solecitazion de deputade Serena Pellegrino, che e je stade une arleve dal prin, a àn scrit un document cu lis lôr valutazions che a son stadis presentadis vuê tal Palaç de Regjon a Udin presints la stesse Pellegrino (Sel), la conseire regjonâl Ilaria Dal Zovo (M5S), Franca Pradetto, presidente de associazion “Assieme per il Tagliamento”, Valter Vidusso, Puartevôs dal Comitât “Uniti per l’ambiente” di Dignan. Lis conclusions de relazion a lassin scaturîts. “Il model di valutazion cjapât – a scrivin i esperts – nol è in stât di stimâ se il progjet al è compatibil cul ambient”. Conclusion, “al coventarès tornâ a vierzi la procedure di Via cu la presentazion di un gnûf studi di Impat Ambientâl”. Intal particolâr, si zonte, il progjet definitîf al scugnarà tornâ a jessi presentât, lant insot almancul di chescj cjamps dissiplinârs... Intant, al covente “un model di valutazion dai traspuarts che al poi suntune analisi inzornade des corints di trafic”. Po, une analisi e valutazion dal paisaç fatis metint in vore lis liniis vuide dal Dpcm 12.12.2005. E covente, ancjemò, l'elaborazion di un model idraulic locâl in rapuart cu la scjale largje, la analisi insot des carateristichis biotichis locâls. Par sierâ, si varès almancul di calumâ des alternativis sedi par ce che al tocje la tipologjie di progjet, sedi par ce che al intent al sît. Ven a stâi, nol è par nuie dit che la soluzion di une galarie di un chilometri che passe sot di Dignan e sedi la soluzion miôr.
Nol covente jessi esperts par capî che, daûr dal professôr Campeol, il progjet de Variante Sud di Dignan si scugne tornâ a fâlu fûr par fûr. I comitâts che di agnorums si batin cuintri l'opare, a pensin che miôr di dut al sarès no fâle. Sono sperancis che la Regjon e torni su lis sôs decisions? Secont il professôr Campeol, sì: “Il podê corezi al è un trat tipic dai sistemis industriâi indevant”. E chi al à ce corezi. De bande sô, la conseire regjonâl Del Zovo e sta preparant une mozion di presentâ in consei. Intant comitâts popolârs a van indevant cul lôr lavôr di informazion: in curt a Dignan une assemblee popolâr dulà che i citadins a podaran viodi cui lôr voi, e cul jutori dai esperts, i progjet che si fevele e scoltâ lis critichis fatis de relazion Campeol, Zangheri, Scarpa.
Infratant, almancul une buine gnove pai abitants di Dignan: de fin di Avrîl i mieçs di traspuart pesant no puedin plui jentrâ in paîs, lu dîs une ordenance dal comandant de polizie locâl. “Ve ca la soluzion ai nestris problemis, al comente Vidusso, è si sparagnin ancje i 22 milions stanziâts pe tiracje...”
Un progetto zeppo di lacune. Non è stato utilizzato un modello di stima degli impatti di tipo quantitativo. La valutazione delle componenti biotiche è confusa: ad esempio, tra quelle viene inserito il paesaggio, che è una componente del sistema umano, palesando una notevole confusione scientifica. Ed ancora, la valutazione paesaggistica è nulla per quanto riguarda il metodo: di fatto non tocca nessun criterio di valutazione, quando avrebbe dovuto far riferimento al D Dpcm del 2005. “Dal punto di vista naturalistico, poi, chi ha preso in mano il progetto aveva le basi di uno studente del primo anno” chiude asciutto Campeol. Per ciò che riguarda la dinamica idraulica, “i giudizi offerti sono contraddittori e non calcolano sufficientemente l’effetto “diga” ha detto il professor Piero Zangheri dell’Università di Padova. “Ci troviamo in un’area a pericolo idraulico abbastanza alto” spiega “laddove secondo il Piano stralcio del 2012 del Pai, sono escluse tutte le opere che possono portare a ridurre la capacità di contenere l’acqua e di permetterne lo scolamento”.
Campeol e Zangheri, con la collaborazione di Davide Scarpa, rispondendo ad una sollecitazione della deputata Serena Pellegrino, che è stata un’allieva del primo, hanno scritto un documento con le loro valutazioni che sono state presentate oggi al palazzo della Regione a Udine, presenti la stessa Pellegrino (Sel), la consigliera regionale Ilaria dal Zovo (M5S), Franca Pradetto, presidente dell’Associazione “Assieme per il Tagliamento”, Valter Vidusso, portavoce del comitato “Uniti per l’ambiente” di Dignano. Le conclusioni della relazione lasciano sbalorditi. “Il modello di valutazione preso – scrivono gli esperti – non è in grado di stimare se il progetto è compatibile con l’ambiente”. Conclusione, “bisognerebbe riaprire la procedura di Via con la presentazione di un nuovo studio di Impatto Ambientale”. In particolare, si aggiunge, si dovrà ripresentare il progetto definitivo, approfondendo almeno questi campi disciplinari … Intanto, serve “un modello di valutazione dei trasporti che si basi su di una analisi aggiornata delle correnti di traffico”. Poi, una analisi ed una valutazione del paesaggio realizzate secondo le linee guida del Dpcm 12.12.2005. Occorre, inoltre, l’elaborazione di un modello idraulico locale rapportato a larga scala, l’analisi approfondita delle caratteristiche biotiche locali. Per concludere, si dovrebbe perlomeno cercare alternative sia per ciò che riguarda la tipologia del progetto, sia per ciò che riguarda il sito. Cioè, non per nulla certo che la soluzione di una galleria di un chilometro passante sotto Dignano sia la soluzione migliore.
Non occorre essere esperti per capire che, secondo il prof Campeol, il progetto della variante sud di Dignano si deve rifare dal principio. I comitati che di anni si battono contro l’opera, ritengono che meglio di tutto sarebbe non realizzarla. Ci sono speranze che la Regione torni sulle sue decisioni? Secondo ilo prof Campeol , sì: “Il poter correggere è un tratto tipico dei sistemi industriali avanzati”. E qui c’è molto da correggere. Da parte sue, la consigliera regionale Del Zovo sta preparando una mozione da presentare in consiglio. Nel frattempo dei comitati popolari proseguono nel loro lavoro di informazione: tra breve a Dignano una assemblea popolare dove i cittadini potranno vedere con i loro occhi, e con l’aiuto di esperti, il progetto di cui si parla ed ascoltare le critiche mosse dalla relazione Campeol, Zangheri, Scarpa.
Intanto, almeno una buona notizia per gli abitanti di Dignano: dalla fine di aprile i mezzi di trasporto pesante non possono più entrare in paese, lo dice una ordinanza del comandante della polizia locale. “Ecco la soluzione dei nostri problemi, commenta Vidusso, e si risparmiano anche i 22 milioni stanziati per la bretella …
IL CÂS
La tiracje d'aur di Dignan
A varessin di costâ scuasit 33 milions lis oparis par puartâ il trafic pesant fûr di Dignan e indreçâlu te Çumpièl-Secuals. Ma dopo passe trentecinc agns di cuant che e je stade pensade, la "variant di Dignan" e jeve un grum di dubis. Coventie pardabon? Aial sens incanalâ il trafic intun puint vecjo 100 agns? E il progjet isal sigûr?
Di fâ une tiracje che e taiàs fûr il centri di Dignan dal trafic pesant si à tacât a fevelâ ancjemò tal 1978, ma dome intal 1989 la opare e fo metude dentri tal Plan de viabilitât regjonâl. A ocupâsi de facende e jere la Provincie di Udin: tantis promessis, massime sot elezions, tancj articui sui gjornâi, ma la “variant di Dignan” e restà plui che altri une idee. Fin al 2010, cuant che la competence e passà a Fvg Strade, une societât de Regjon che, come che al dîs il non, e viôt des stradis “regjonâls”. Sul imprin, la tiracje e veve di passâ fûr di Dignan tacant pôc plui in jù li de taronde dulà che a rivin lis stradis provinciâls che a vegnin di Udin e di Osôf e passant disot de frazion di Bonzì: po al somee che di chês bandis a fossin dai terens di proprietât di int che e veve vôs in cjapitul, e si decidè di lâ plui in su, passant fûr par fûr la frazion propit intal mieç. Intun prin moment si fevelave di un percors in trincee, ma dopo cheste decision, stant che no si podeve sgjavâ une trincee tal biel mieç des cjasis, si à cjatât la soluzion di metri un bocon di strade dentri di une galarie. Une robe no di pôc, parcè che une galarie e coste une vorone, massime se e proviôt di meti ad ôr des cjasis des spaleris di pâi di 18 metris di profonditât e un metri e mieç di diametri. La sielte e à compuartât une modifiche aes lidrîs dal plan di spese.
Da Il Messaggero Veneto Pn del 25 giugno 2015
Da Il Messaggero Veneto del 25 giugno 2015
La "variant" di Dignan intune simulazion al computer. Tra i doi bocons verts, la galarie che e taie in doi la frazion di Bonzì. Dut il bocon a çampe, de galarie al puint, al è fat su la golene dal Tiliment
Un ponte malridotto
La seconda obiezione della petizione tocca il ponte. Sì, perché tutto il traffico verrebbe instradato sul vecchio ponte di Dignano. Troppo vecchio? Circa un secolo. All’interno non ha un centimetro di ferro. Un ponte stretto, dove i camion fanno fatica a passare in due, che potrebbe andare ancora bene per le macchine, al massimo per qualche furgone, ma poco adatto a sostenere il traffico moderno, come manifestano i tanti incidenti che si verificano. Nonostante che una verifica fatta fare qualche anno addietro avesse evidenziato seri problemi e che il tecnico di allora avesse detto che occorrerebbe almeno una manutenzione straordinaria, nessuno vi pianta un chiodo. Cosa potrebbe succedere se dovesse aumentare il traffico pesante?
Une aree a fuart risi idraulic
Prin di rivâ il puint, la variant, cuant che e salte fûr de galarie, e passe une di chês areis dulà che il flum si sbroche tal câs di plenis fûr misure: une golene no mo. Come se nol fos vonde, la strade e sarès sore elevade, cun rivâi a colps di peton: dulà laressie la aghe se, magari cussì no, e ves di tornâ une plene su la ande dal 1966? Sul puest al è ancjemò cui che si vise dulà che e rivà chel an. Par no dî de pôre ancjemò piês di cui che al à studiât cun atenzion i progjets di Fvg strade: stant che il puint al è a cuote 102 metris e la galarie e je a cuote 94, cui puedial escludi che une plene des dimensions che o vin dit no inaghi la galarie?
Valutazion di Impat Ambientâl? "No covente!"
Dongje di chestis obiezions une vore concretis, a restin des domandis che par cumò no à vût rispueste. Cemût isal pussibil, par esempli, che une opare di cheste fate, che e puarte vie un tierç e passe di une aree golenâl, e puedi jessi fate cence une specifiche autorizazion de Autoritât di bacin? E ancjemò, cemût isal pussibil che si vebi podût lâ indevant cence someti il progjet ae Valutazion di Impat Ambientâl (Via) proviodude di une Diretive europeane dal 2007? Al è ben vêr che la Italie le à fate buine dome tal Avost dal 2014, ma il progjet no aial vût la vie definitive tal Otubar di chel an? Obiezion e domandis, pome di un lunc e meditât impegn dal Comitât dai citadins, no àn rivât a fâur cambiâ idee ai sorestants.
Zûcs za fats?
Cualchi sperance e jere nassude cuant che la neu presidente de Regjon Debora Serracchiani, tes sôs declarazions programatichis, e veve dit che al coventave tornâ a pensâ parsore a une schirie di oparis ideadis tancj agns indaûr, tra chestis la variant di Dignan. Tal Otubar dal an stât, però, la assessore Maria Grazia Santoro e à dât il so ben stâ ae opare fasint aprovâ la variazion di belanç che o vin dit sore. Zûcs za fats? I rapresentants dal Comitât no si rassegnin. Prossim pas, la presentazion di un ricors in Europe, magari a chel Ufici pes petizions de Comission europeane dulà che a vevin scrit agns indaûr propit par lamentâ la mancjance di une Via e che ur veve rispuindût di tornâ a fâsi sintî cuant che al fos stât fat bon il progjet definitîf.
Un’area a forte rischio idraulico
Prima di giungere al ponte, la variante, quando esce dalla galleria, passa une di quelle aree dove il fiume si sfoga nel caso di piene straordinarie: una golena, no? Come se non bastasse, la strada sarebbe sopraelevata, con fossi di asfalto: dove andrebbe l’acqua se, malauguratamente, si verificasse una piena simile a quella del 1966? Sul posto c’è ancora chi si ricorda dove giunse allora. Per non parlare ancora della paura di chi ha studiato con attenzione i progetti di Fvg strade: siccome il ponte si trova a quota 102 metri e la galleria è a quota 94, chi può escludere che una piena delle dimensioni di cui si è detto non allaghi la galleria?
Valutazione di impatto ambientale? “Non serve!”
Accanto a queste obiezioni abbastanza concrete, rimangono delle domande che per ora non hanno trovato risposta. Com’è possibile, per esempio, che un’opera di questo genere, che si porta via più di un terzo di area golenale, possa essere fatta senza una specifica autorizzazione dell’Autorità di bacino? Ed ancora, com’è possibile che si sia potuto andare avanti senza sottoporre il progetto alla Valutazione di impatto ambientale (Via), prevista da una direttiva europea del 2007? E’ ben vero che l’Italia l’ha approvata solo nell’agosto del 2014, ma il progetto non ha avuto il via definitivo nell’ottobre di quell’anno? Obiezioni e domande, frutto di un lungo e meditato impegno del comitato dei cittadini, che non sono riusciti a far cambiare idea ai governanti?
Giochi già fatti?
Qualche speranza era nata quando la neo presidente della Regione Debora Serracchiani, nelle sue dichiarazioni programmatiche, aveva affermato che bisognava tornare a ragionare sopra una serie di opere ideate tanti anni addietro, fra queste la variante di Dignano. Nell’ottobre dell’anno scorso, però, l’assessore Maria Grazia Santoro ha dato il suo benestare all’opera, facendo approvare la variazione di bilancio di cui si è detto sopra. Giochi già fatti? I rappresentanti del comitato non si rassegnano. Prossimo passo, la presentazione di un ricorso in Europa, magari a quell’ufficio per le petizioni della Commissione europea dove avevano scritto anni fa proprio per lamentare la mancanza di una Via e che aveva risposto loro di tornare a risentirsi quando fosse stato approvato il progetto definitivo.
I segns dal timp sul puint di Dignan: sclapaduris, fressuris, tocs di peton che a colin...
LA BRETELLA D'ORO DI DIGNANO
Dovrebbero costare quasi 33 milioni le opere per trasferire il traffico fuori Dignano e indirizzarlo verso la Cimpello-Sequals. Ma dopo oltre 35 anni da quando si è iniziato a pensarla, la variante di Dignano fa sorgere molti dubbi. Serve davvero? Ha senso incanalare il traffico su un ponte vecchio 100 anni? E’ un progetto sicuro?
Di costruire una bretella che tagliasse fuori il centro di Dignano dal traffico pesante si è iniziato a parlare ancora nel 1978, ma solo nel 1989 l’opera è stata inserita nel Piano di viabilità regionale. Ad occuparsene era stata la provincia di Udine: tante promesse, soprattutto sotto elezioni, tanti articoli sui giornali, ma la “variante di Dignano” rimase più che altro un’idea. Fino al 2010, quando la competenza passò a Fvg Strade, una società della Regione che, come dice il nome, si occupa delle strade “regionali”. All’inizio, la bretella doveva passare fuori Dignano iniziando poco sotto la rotonda dove giungono le provinciali che arrivano da Udine e da Osoppo e passare sotto la frazione di Bonzicco; poi sembra che da quelle parti ci fossero dei terreni di proprietà di gente che aveva voce in capitolo, e si decise di spostarsi più in su, passando la frazione proprio nel mezzo da una parte all’altra. In un primo momento si parlava di un percorso in trincea, ma poi questa decisione, visto che non si poteva scavare una trincea nel bel mezzo delle case, si è trovata la soluzione di mettere un pezzo di strada dentro una galleria. Una cosa non da poco, perché una galleria costa moltissimo, soprattutto se prevede di mettere accanto alle case delle spalliere di pali di 18 metri di profondità e un metro e mezzo di diametro. La scelta ha comportato une modifica radicale al piano di spesa.
Un cost sproposetât
Prin di la indevant, bisugne precisâ che si fevele di “variant sud di Dignan”, ma in realtât, la opare e proviôt un altri bocon, dopo il puint sul Tiliment, che al passe fûr par fûr une culinute fin a rivâ Navarons di Spilimberc par po lâ a peâsi ae Çumpièl-Secuals. Cheste seconde part si clame “Tiracje di Barbean”. Prin de sielte de galarie, dutis dôs lis oparis a costavin, su la cjarte no mo, 32 milions 865 mil euro: 15 milions e mieç il bocon di Dignan, 17 milions 365 mil euro il bocon di Barbean. Cumò, cu la sielte di fâ la galarie, cul ultin sestament di belanç fat de Regjon tal Otubar dal an stât, il totâl al reste compagn, ma lis sumis a son invertidis: 22 milions e 600 mil pe variant di Dignan e 10 milions 265 mil pe tiracje di Barbean.
5.523 che a disin No
Ancje se i politics, massime chei dal partît de grandis oparis, a àn simpri dit che la Variant e jere domandade a gran vôs di dute la popolazion, dal 2000 in ca e à tacât a pandisi une cierte oposizion de bande de int. La prime petizion cuintri, firmade di uns 350 abitants di Dignan e je dal 2002. Cul la dal timp, la contrarietât, invezit di smamî e je cressude: la ultime petizion, opare di un Comitât di citadins, di fat, e je stade firmade di 5 mil 523 di lôr. Tant par vê une idee, la racuelte di firmis promovude dal sindic di Dignan e à rivât cuote 853. Parcè une oposizion tant fuarte e inlidrisade? Ve ca un struc des motivazions pandudis inte petizion.
Trafic di rive jù
Prin di dut, a disin i 5 mil 523 firmataris, e je une opare che no covente. Cuant che e je stade pensade, aromai 35 agns indaûr, lis condizions dal trafic a jerin un grum diferentis. Un studi fat fâ di Fvg strade intal 2010 al contint che il trafic orari di mieçs pesants al è pâr a 669 unitâts par ore. Une cifare che no sta ni in cîl ni in tiere, a disin chei dal comitât: se e fos vere che par li a passin 18 mil veicui in dì, si varès di crodi a une intensitât di trafic di un veicul ogni 6/7 seconts tes 24 oris. Di dì e di gnot. Par dâ plui pês aes lôr obiezions, chei dal Comitât, intal 2013, a àn fat fâ un cuintri studi a un inzegnîr che al insegne te universitât di Triest, il professôr Roberto Camus. Risultât: altri che 669, i mieçs pesants che a passin Dignan a son al massim 194 par ore, il 70 par cent di mancul. In chestis condizions, aial ancjemò sens spindi tancj bêçs?
Un puint malsestât
La seconde obiezion de petizion e tocje il puint. Sì, parcè che dut il trafic al vignarès instradât sul vecjo puint di Dignan. Trop vecjo? Su par jù un secul. Dentri nol è nancje un centimetri di fier. Un puint strent, là che i camions a fasin fature a passâ in doi, che al podarès lâ ancjemò ben pes machinis, al massim par cualchi furgon, ma pôc adat a sostegni il trafic moderni, come che a pandin i svariâts incidents che a capitin parsore. Cun dut che une verifiche fate fâ cualchi an indaûr e vebi pandût seris problemis e che il tecnic di chê volte al vebi dit che e coventarès almancul une manutenzion straordenarie, nissun nol à metût un claut. Ce podaressial sucedi se al ves di incressi il trafic pesant?
Un costo enorme
Prima di proseguire. Si deve precisare che si parla di “variante di Dignano”, ma in realtà, prevede un altro pezzo, dopo il ponte sul Tagliamento, che attraversa una collinetta fino ad arrivare a Navarons di Spilimbergo per poi collegarsi alla Cimpello-Sequals. Questo secondo tratto si chiama “Bretella di Barbeano”. Prima della scelta della galleria, tutte le opere costavano, sulla carta solo 32 milioni 835 mila euro: 15 milioni e mezzo il pezzo di Dignano, 17 milioni 365 mila il tronco di Barbeano. Ora, con la scelta di fare la galleria, con l’ultimo assestamento di bilancio fatto dalla Regione nell’ottobre dell’anno scorso, il totale rimane invariato, ma le somme sono invertite: 22 milioni e 600 mila per la variante di Dignano e 10 milioni 265 mila per la bretella di Barbeano.
5.523 che dicono di no
Anche se i politici, principalmente quelli del partito delle grandi opere, hanno sempre affermato che la variante era richiesta a gran voce da tutta la popolazione, dal 2000 è iniziata a manifestarsi une certa opposizione da parte della popolazione. La prima petizione contraria, firmata da 350 abitanti di Dignano è del 2002. Col passare del tempo, la contrarietà, invece di calare è aumentata: l’ultima petizione, lavoro di un comitato di cittadini, di fatto, è stata firmata da 5.323 persone. Solo per avere un’idea, la raccolta delle firme promossa dal sindaco di Dignano è arrivata a quota 853. Perché una opposizione tanta forte e radicata? Qui di seguito un riassunto delle motivazioni manifestate nella petizione.
Traffico in discesa
Innanzitutto, dicono i 5523 firmatari, è un’opera che non serve. Quando è stata pensata, oramai 35 anni addietro, le condizioni del traffico erano assai diverse. Uno studio fatto da Fvg strade nel 2010 sostiene che il traffico orario di mezzi pesanti è di 669 unità all’ora. Una cifra che non sta né in cielo né in terra affermano quelli del comitato: se fosse vero da lì passano 18 mila veicoli al giorno, si dovrebbe credere ad una intensità di traffico di un veicolo ogni 6/7 secondi nelle 24 ore. Giorno e notte. Per dar più peso alle loro obiezioni, quelli del Comitato, nel 2013, hanno fatto fare un contro studio ad un ingegnere che insegna l’Università di Trieste, il professor Roberto Camus. Risultato: altro che 669; i mezzi pesanti che passano per Dignano sono al massimo 194 all’ora, il 70% di meno. In queste condizioni, ha ancora senso spendere tanti soldi?


text:
IL FERÂL. Une zornade tal palaç
In chescj mês te nestre Regjon al è un grant dibatit su la riforme dai ents aministratîfs: provinciis, comuns, acorpaments ben o mâl acetâts e contestâts dal teritori furlan, colegjos eletorâi, revisions fatis plui a taulin che tignint cont de storie, de gjeografie, e di une identitât culturâl… Ve culì l’impression di pre Antoni lant tal palaç. O sin tal 1984. Isal gambiât alc?
pre Roman
***************
Cun Luzie Sasso e Pieri Fontanin o ài stât ancje jo a compagnâ Fidrì dai Ros la dì ch’al veve di fâ la consegne simboliche des 93.541 firmis a pro de regjon autonome Friûl. Cuatri gjats par un fat straordenari.
Ant sarès tantis di dî su chê zornade: dal mausoleu che ti ven frêt dome a meti pît dentri, des corsiis colôr pantiane, de sdrume di scrivants e impiegâts e segretaris, dal fotograf che ti litrate e no ti consegne il litrat. O dai conseîrs ch’a balinin sù e jù, ca e là tant che furmiutis, ancje se lis furmiis a son nomenadis plui par chel ch’a fasin che no par trop ch’a balinin.
Mi fermarai a cualchi «flash» o lamp di chê storiche zornade.
Turel, ch’al è di Bicinins, par vie ch’al è president de regjon autonome «Friuli-Venezia Giulia» nol à podût scantinâ un et de sô incarighe olimpiche che lu sisteme fûr de storie, soredut de storie de sô int. Al à «cjapât at».
I conseîrs, a mieç dai rispetîfs deans, a vevin di dâsi dongje te sale colôr cîl ducj insieme. A son rivâts cuant che a àn podût e chei che ur à parût. A mancjavin i republicans, i liberâi, i socialdemocratics e, che nus à maraveât no pôc, i democristians. Al jere Cjarpenêt, ma rivât al ultin moment e a non so. Juste in timp par fâ une figure sclagne, ancje s’al à salvât la muse dal partît. Coerent il missin Morelli, restât ae Italie risorzimentâl; cjacaron De Agostini dal MF; un tic sirucât il comunist Pascolat; preparât e franc il DP Cavallo; imberdeât Cjarpenêt, che nol rive, insieme cun Bressani, a capî che i furlans a son minorance etniche. Chei che plui a àn fat dûl e rabie il sloven Stoka e il socialist Saro, furlan di Martignà.
Si scrupulave che Stoka, jessint minoritari, nus varès capîts. Invezit al à laudât che mai i triestins e l’unitât regjonâl, inventant miliarts che lôr nus varessin dât intant dal taramot (e no l’incontrâr, che lôr a àn roseât tai nestris dams) e paventant ce ch’al sucedarès se i triestins, spacantsi la regjon, no podaressin plui vignî a sgliciâsi in Friûl. E nissun nol veve fevelât di stangjis, anzit. Saro si è confessât che l’autonomie furlane domandade dai socialiscj dal ‘78 al jere stât un at emotîf, su l’onde de furlanetât spissulade fûr cul sisme. Il gnûf verbo craxian al é: vê dut tun pugn par podê messedà miôr. Duncje nuie divisions, ma eficientisim.
Suntun pont ducj si son cjatâts dacuardi: che dibot 100.000 di lôr a son un fat «non trascurabile». Stranie cheste belance, di int che si bute malade cuant ch’e piert une zumiele di vôts e che no si scompon denant di un popul ch’al dîs di no a pleton a di une regjon bastarde!
A gustâ, che a àn ancje il bufet e convenient ancje, nus à fats restâ scaturîts il socialist Ermano, tumiecin. Al jere di vene juste. «Par nô cjargnei al esist un sôl nemì: il furlan, che nô cui talians si cjatìn benon!». «Se al jentre il furlan tes scuelis (la lenghe, n.d.r.), o tornìn indaûr di tresinte agns. Vuê tes scuelis si à di studiâ francês, inglês e rus. Crodêtmal a mi, ch’o ài mandât pal mont miârs di zovins des mês scuelis e che si àn fat onôr!».
O sin jessûts cun cheste figure mieze dirocade di un politic che si vante di vê mandât pal mont la sô int, impen di vêle fate restâ a scombati e a dâ il miôr di sè te sô tiere. No son ducj cussì, ma ti fore il cûr a sintî putanadis dal gjenar.
Di fûr al pluvisignave e al sbuereave che ti jentrave tai vues. Ma almancul si tirave il flât.
E nus è vignude une gole osteade di tornâ di corse di corse tal nestri Friûl, martar e par malis mans.
Tornant cjase, o ài provât ce ch’al veve provât chel gno frut ch’al veve scrit tun compit: «E così finì questa bella giornata!». Al veve stât tal cimitieri.
La Patrie dal Friûl, Març 1984 ❚
pre Antoni Beline


text:
FRIÛL EUROPE. “Brexit”, inglês isolazioniscj e scozês europeiscj
Une gnove conferme de mancjance – e de dibisugne – di une vere Union europeane. Chê de vitorie tal referendum dai 23 di Jugn (cul 51,8% cuintri dal 48,2% dai vôts) di chei a pro de jessude dal Ream Unît de UE no je une biele gnove, ni pe Europe ni par Londre, ma si pues calcolâle tant che une ocasion di clarece e une oportunitât par meti in vore un vêr cambiament.
Cun di fat, dal sucès dal isolazionisim britanic a trazion inglese al salte fûr un altri viaç che la Union europeane che o vin cumò e je masse intergovernative, masse economiciste e masse burocratiche e par chel e je masse scjarse – a ‘nd è masse pocje Europe – e propit par vie di chescj stes limits e ven percepide – e soredut e ven contade di un cierte retoriche nostalgjiche e nazionaliste – tant che «masse invadente».
Il paradòs al è che cheste situazion si à palesade cussì a fuart propit tal ream unît, che la sô posizion, prime dentri des Comunitâts europeanis e dal 1992 incà dentri de Union, e je simpri stade anfibie e ambigue e che e jere daûr a devantâlu ancjemò di plui propit su la fonde des gnovis concessions permetudis al guvier britanic cul acuardi fat tra Bruxelles e Londre pôcs mês indaûr.
Chel pat, metût adun cun chê di judâ il premier Cameron a indreçâ l’eletorât par che al vincès il “remain”, nol à jonzût chel risultât e anzit cumò, se la UE no si da une regolade, al devente un precedent, ancjemò plui pericolôs dal stes risultât dal referendum, a conferme che il “Brexit” nol è un probleme in se – cundut dal scjas che al è stât, tes borsis e tai media – ma dome pal “efiet domino”, stant che al mostre che te (dis)Union intergovernative di cumò si pues lâ dilunc a zuiâ di braç di fier e a fruçonâ sù dut.
Tes relazions tra il ream unît e la ue, che a vignaran definidis dentri di doi agns, no saran masse cambiaments. Magari cussì no, e sarà plui grivie la situazion dai citadins europeans imigrâts, ma cui che al pierdarà di plui e je la economie britaniche e cun chê i sudits de reine Lisebete, massime chei tancj di lôr che a àn votât a pro dal “leave”, lant daûr de demagogjie nazionaliste dal UKIP o tant che reazion cuintri des politichis antisociâls metudis in vore tai ultins agns daûr des indicazions de cussì clamade «Europe a vuide todescje», ma in realtât inviadis ancjemò de Thatcher e puartadis indenant dal “NewLabour”.
Il risultât dal referendum britanic plui che une sconfite pe Europe e pe prospetive di integrazion e di unitât e je une sconfite, a Londre e inaltrò, par chel europeisim istituzionâl, afarist e nazionalist, che tra l’atri dome doi agns indaûr al sbeleave i indipendentiscj scozês tant che «localiscj», in cuintriposizion cuntun presumût «cosmopolitisim» anglobritanic. E impen al è propit in Scozie che il “remain” al à cjapât, dapardut, lis percentuâls plui altis (plui dal 60%).
Intant che il Gales e soredut la Cornualie a son restâts cjapâts dentri dal isolazionisim inglês, il risultât scozês e chel de Irlande dal Nord (“remain” ator dal 55%) a deventin la ocasion par rilançâ il percors di autodeterminazion: di une bande viers di une Scozie indipendente; di chê altre in direzion de unificazion de Irlande; in ducj doi i câs inte suaze de Europe. ❚
Marco Stolfo


text:
CJARGNE. Tania Cassutti, “Il fier di gugje”
«Tancj di Darte no si son inmò inacuarts dal gno negozi» e conte Tania Cassutti che dal prin di Avrîl dal an passât e à viert Il fier di gugje. La idee di vierzi un negozi e je nassude tor la fin dal 2014 «o ai tacât a pensâ che e lave tant ben la marçarie de Mici, di agns aromai sierade. Ti mancje un fîl, un astic, tu scuegnis lâ a Tumieç, e alore mi soi dite ‘parcè no provâ?’, tignint cont ancje che di cuant che o ai vude la frute o soi restade cence lavôr e cence prospetivis. O vevi fat domandis di tantis bandis ma vuê al è un mont simpri plui dificil, chel dal lavôr. Cun di plui, mê agne e veve decidût di lâ in pension e di sierâ il so salon di pirucarie, e duncje o vevi ancje pronte la stanzie!»
Ma ce si cjatial in chest negozi? «Lane Mondial che achì in Cjargne di râr tu le cjatis, fîl par cusî, coton par feretâ, fiers di gucje e altris imprescj par feretâ… O ai un pocje di blancjarie intime. O cîr di tignî avonde articui che si puedin personalizâ cul pont in crôs e che ancje chescj no si cjatin facilmentri in zone (bavarins, suiemans, peçots di cusine e v.i.). Mi stoi specializant sul pont in crôs e di un pâr di mês o ai ricevût comissions di fâ cun chest pont. Dopo mi rangji a fâ ancje lavoruts di sartorie, tal limit dal pussibil: scurtâ bregons, cambiâ cernieris, strenzi, slargjâ.»
No je par nuie di rive jù la strade par tignî vierte une buteghe, anzit! «O disarès che achì a Darte e je pardabon dure: spes no je la rispueste de int dal puest e tantis voltis tu restis mâl parcè che tu lu fâs par dâ un servizi al paîs. Al è clâr che al è un negozi piçul e magari no si pues cjatâ propit dut ma jo o doi ancje la pussibilitât, se no ai une robe, di ordenâle. O voi su internet e l’ordin al è fat.
In chest mistîr, tu scuegnis vê un caratar une vore viert, jo o eri un grum sierade; dopo o ai lavorât tal supermarcjât achì a Darte e o ai cambiât une vore il caratar, stant a contat cu la int. E alore tu scuegnis ancje cirî di cjapâ la int benon e jessi pront se un client ti ven a domandâ conseis.»
Alore Tania si è ravoiade lis maniis, e à metût sot la schene e ancje se e je une resoniere e fin a pôc prin di vierzi il negozi no saveve cusî, e dimostre che in dì di vuê, par podê la indenant a vivi in mont e intal paîs indulà che si nas, al tocje imparâ l’art dal savêsi rangjâ e la art dal scuvierzi e meti in lûs lis propris capacitâts creativis. ❚
✒ Marta Vezzi


text:
I patrimonis tutelâts in Patrie
A son chestis lis bielecis furlanis patrimoni mondiâl de Unesco: la zone archeologjiche e la basiliche patriarcjâl di Aquilee, ricognossudis tal 1998; lis Dolomitis furlanis intal 2009; Palù di Livence tant che sît tra i plui impuartants di palafitis neolitichis de Italie setentrionâl intal 2011. Intal stes an Cividât, cu la zone de Gastaldaga, il Templut Langobart, il complès episcopâl di Callisto, il Domo di Sante Marie Maiôr e il Museu Archeologjic Nazionâl, come prin de file dal sît nomenât: Langobarts in Italie –
I lûcs dal podê (568 – 774 d. C).
E spiete Palme, cu lis sôs oparis di difese venezianis costruidis tra il XV e il XVII secul, ven a stâi lis famosis muracis. E je cheste la candidature furlane plui resinte, presentade l’an passât de citât stelade e poiade cumò de Italie.
Si spiete dome il judizi de comission internazionâl di Parîs. Sperìn che Palme e otegni il ricognossiment uficiâl par jentrâ inte World Heritage List, vâl a dî la liste dal patrimoni mondiâl, che e conte a vuê 1.031 sîts. ❚
A.S.


text:
IL FERÂL. Un Spirt fantasiôs e rispietôs
Ae fin di Mai o ai prins di Jugn, la glesie e celebre une des fiestis plui grandis e impuartantis ancje se tal mont catolic e je stade pluitost trascurade: lis Pentecostis o Pasche floride o di rosis. Il significât al è di grant valôr ancje pal dì di vuê e no dome pai cristians ma par dute la umanitât. Si celebre il don des diversitâts, des varietâts, de fantasie infinide di Diu. Il Spirt nus fâs sintî dut chest tant che ricjecis, tesaurs e valôrs che o vin di conservâ cun tante zelosie, e mai considerâ une cualsisei diversitât tant che element di scuintri e di prevaricazion. Il Friûl, piçul struc di mont, di secui al è siôr di diversitâts, ancje ore presint pôc valorizadis. Une lezion dal Spirt ancje pe nestre glesie. (pre Roman Michelot)
Pentecostis, o Pasche des rosis, grant apontament liturgjic par fâ memorie de rivoluzion operade dal Spiritussant sui apuestui, trasformâts di rineadôrs in testemonis, e di cunins in leons.
Il Spiritussant al è il regâl dal Pari al mont pal Fi tornât in glorie. Si podarès clamâlu ancje fuarce dal Pari. Però bisugne dî che al ven fûr dal Pari e dal Fi, par justificâ la barufe sul Filioque, che e à fat lâ in rotis la glesie di Ocident e chê di Orient inmò dal 1054. Cuissà se il Spiritussant, che al è Spirt di unitât, al è stât content che il pape di Rome e il patriarcje di Costantinopoli si sedin gjavâts il bundì par difindilu? Ma aial dibisugne di jessi difindût, lui che al fâs di profession l’avocat, il Paraclit?
Il Spiritussant al è il grant Scognossût, une sorte di “milite ignoto”. Pardut e duncje ancje in Friûl. Si lu studiave a dutrine par cjapâ la cresime, o l’orloi in ocasion de cresime. O crôt però che nancje la glesie in realtât no sepi ce che pardabon al significhe il Spirt. Se no, e varès cjapât dut un altri aspiet e un troi diferent.
Leint il cjapitul 2 dai Ats dai Apuestui, si reste pai efiets “devastants” che il Spirt al à produsût: sunsûr tant che aiaron, sdrondenament a uso taramot, flamis sparniçadis, i apuestui che a tachin a çavariâ in leghis diferentis… Insome, no vevin ducj i tuarts i curiôs che a disevin: «Ce robonis!». E nancje chei altris, plui materialons e cinics, che a sgagnivin: «Chei li a son cjocs in bale!». Parcè che a jerin propit spirtâts. Dut l’incontrari di cemût che si salte fûr des nestris cresimis: sossedant e cuntune grande lamiece di stomi.
O crôt che la glesie e sedi masse serie, precise, puntiliose, ripetitive e un pêl stufadice par revocânus il Spirt che le à inviade. Se il spirt al è spirt, no si pues sierâlu intune butilie o intune stanzie e intun libri o intune struture. La idee di Spirt che e ven fûr dal toc di Luche e je chê di un Spirt fantasiôs, che si divertìs a saltâ ducj i schemis e i confins dal dabenisim par che ognidun al puedi in libertât sbrocâsi cui dons che Diu i à dât.
Un dai slogans plui biei dal Sessantevot al jere: «La fantasie al podê». No sai trope che a ’nd àn vude chei che lu àn proponût. O sai però che al jere induvinât e e sarès stade la grande novitât di chê stagjon.
Un Spirit fantasiôs duncje. Ma ancje rispietôs. Di fat, ducj i popui che a jerin in chei dîs a Jerusalem, e la liste che ju ripuarte e je lungje, a sintivin e a capivin ognidun inte sô marilenghe. Al è chest il miracul carateristic des Pentecostis: la legjitimazion che il Spirt al da a ogni popul di laudâ Diu intal rispiet de sô clime naturâl e culturâl. E nancje chi no sin. Parcè che in dutis lis glesiis de cristianitât par secui e secui si à let chest toc contradisintlu biel che si lu cjantave o leieve. In comunitâts come lis nestris, là che la int e fevele di secui par furlan, par sloven e par todesc, no si pues fevelâ di marilenghe par latin (e cumò par talian) cence pierdi almancul la muse. Par rispiet e onôr di chel Spirt che nus rispiete e nus onore.
Nol baste lei il toc des Pentecostis o meti sù la planete rosse par meretâ il Spirt des Pentecostis. Che se dopo o cirìn ancje di metilu inte scjaipule, alore la fertaie e je complete.
pre Antoni Beline
Cirint lis olmis di Diu, publicade su La Vite Catoliche ai 28.05.1994 ❚


text:
IL COMENT. Il rûl di une lenghe
Il gaelic in Irlande al è un clâr esempli dal fat che tutelâ dome il “status” di une lenghe nol sigure la sô sorevivence. Su la cjarte al è supuartât legalmentri, insegnât tes scuelis e scrit par ogni strade e cjanton, ma la sô vitalitât e je tant plui basse di ce che e varès di jessi, considerant il so nivel di tutele. No si è rivât adore a fâ cressi il “valôr strumentâl” de lenghe, ma dome il so “valôr simbolic”, ven a stâi il “status” de lenghe.
***Il valôr simbolic al è une vore impuartant, ma di bessôl nol è avonde. Bisugne che la lenghe e deventi il fîl de schene di une comunitât linguistiche, il mieç principâl pes ativitâts economichis e sociâls. Se chest nol capite, la lenghe e ven rimplaçade de lenghe maioritarie che e ven viodude tant che plui funzionâl.
***Par chel che al inten il rûl de scuele, il gaelic al ven insegnât te scuelis e in ciertis si doprilu par imparâ altris materiis. Une situazion diferente a pet di chê dal furlan, ma chest nol è suficient par contignî la derive linguistiche. Doi i problemis: i fruts a tachin masse tart a imparâlu a scuele, invezit a varessin dibisugne di sintîlu a fevelâ te scune. Secont, la scuele no da masse impuartance che si impari ben la lenghe. Duncje si produsin “semi feveladôrs” che, deventâts gjenitôrs, i fevelin ai fruts par inglês. Ma soredut, il grant probleme al è che i arlêfs che a saltin fûr de scuele no àn la pussibilitât di doprâ la lenghe te lôr vite lavorative e sociâl, stant che la sfere sociâl e economiche di Irlande e fevele inglês.
***Une altre lezion di cjapâ sù e je su cuâl che al è il rûl di une lenghe minoritarie inte societât. Il gaelic irlandês al conte une relative largje popolazion che lu fevele come seconde lenghe imparade in tarde etât, e je ancje une vore preseade dai inteletuâi di Irlande e un simbul di ereditât culturâl. No cate dutis lis misuris di politiche linguistiche, i marilenghe di gaelic intal Gaeltacht a son dome 85.000 di lôr. Lis personis di chescj lûcs rurâi no àn timp di pensâ a cetant biele che e je la lôr culture, ma a àn simpri plui bisugne dal inglês par sorevivi. In sumis, li che al è fevelât in mût naturâl de nassite, il gaelic al sta murint. Par cuintri, e je deventade la lenghe simboliche dai inteletuâi e dai nazionaliscj, che a fevelin inglês, ma che lu àn imparât. E reste duncje une lenghe “biologjichementri muarte”, ma ben conservade sot glace: une lenghe simboliche, un pôc come il latin tal nestri passât. ❚
✒ Redazion


text:
In Bretagne, la repression de France cuintri de riunificazion
Il Stât francês, un dai plui nazionaliscj in Europe, pai fâi cuintri a lis minorancis no adote la tatiche de Italie (un altri biel vues in cont di nazionalisim) ven a stai il spietâ par spietâ, lis peraulis e nissun fat, il voltâsi de altre bande. Nol à fastidis a doprâ lis manieris fuartis e l’esempli nus ven de cuistion Bretone.
Di chês bandis, a van indenant lis iniziativis par domandâ la riunificazion dal dipartiment de Loire Atlantiche cul rest de Bretagne storiche intune regjon uniche, ma a compagnâlis dispès e je la rispueste repressive des autoritâts francesis. Doi i câs sucedûts il mês passât.
ARESCJ_ Intant dal Festival Interceltic che si davuelç zaromai di agns a An Oriant / Lorient, une delegazion de organizazion Bretagne Réunie e à otignût dai organizadôrs de manifestazion il permès di partecipâ ae sfilade dai grups adun cu lis realtâts che a rivavin de aree di Naoned / Nantes par rivendicâ la partignince di chest dipartiment ae Bretagne. Sul prin tacâ de sfilade funzionaris di polizie ju àn però arestâts par vie che, secont lôr, no vevin dirit di partecipâ a di une manifestazion culturâl, ma a àn vût di liberâju dopo che i organizadôrs a àn spiegât che la lôr partecipazion e jere stade autorizade. Chel istès la delegazion di Bretagne Réunie no à rivât a finî la sfilade par vie che i stes funzionaris di polizie ju àn obleâts a bandonâ la manifestazion dopo che a vevin fat une part dal percors.
NO AL CARTEL_ A Blaen, invezit, il prefet al à ordenât ae aministrazion comunâl di gjavâ un cartel logât su la jentrade dal paîs là che si rivendicave il dirit de Loire Atlantiche di partignî a di une regjon unitarie cun chei altris cuatri dipartiments bretons. A autorizâ il cartel al jere stât il consei comunâl cuntun vôt maioritari. Intal ordin de prefeture no son stadis nancje motivadis lis resons par gjavâ il cartel. ❚
Internazionalitari/Redazion


text:
NO SON PERAULIS PAR VECJOS. Apericena
Mandi nono!
Mandi frute, ti fermistu a cene chi di me? O fâs la polente cul lat!
Buine, nono, ma vuê propit no pues. O ai un aperitîf cui coscrits.
Ce probleme isal? Dopo dal aperitîf tu vegnis chi e o mangjìn insiemi.
No, nono, nol è propit un aperitîf, o fasìn un “apericena”.
Un aperice?
Un apericena, nono. Une vie di mieç tra l’aperitîf e une cene.
Ah, capît: come che al fâs Agnul, che ti dîs “ven a bevi alc chi di me” e dopo, tra pan, salam e formadi, tu vegnis fûr che tu âs bielzà cenât.
Une robe dal gjenar, si, però tal bar: tu tu cjolis di bevi e il bar ti ufrìs di mangjâ, cussì tu fâs l’aperitîf e intant tu cenis.
Une cene cul presit di un spritz? Ce isal, un bar o la Caritas?
Ben, ma il spritz tal fasin paiâ di plui. Tu pais un siet o dîs euros, secont dal bar dulà che tu vâs. E dopo no ti dan propite une cene, a son plui stuzighets: cualchi tartine, une torte salade, un pôc di rîs frêt…
Ah, benon: tu pais dîs euros par un spritz, e lôr ti metin il sâl tal dolç e no ti scjaldin nancje il rîs?
Ma nono, la torte salade no è un dolç, e il rîs frêt… bon, lassìn pierdi. Dut câs: il mangjâ nol è mâl, dome che nol è come une cene cjalde, servît in taule e dut. Si fâs a buffet.
Duncje: tu pais dîs euros un spritz, no ti servissin e tu mangjis frêt. Ma parcè si fasie une robe dal gjenar?
Ma, no sai: forsit parcè che al è mancul impegnatîf di une cene, tu puedis lâ vie cuant che tu âs voie. E dopo si fâs ancje par mode.
Une robe scomude e dispendiose che si fâs par mode? Fâmi induvinâ: le àno inventade i triestins, cheste “apericena”?
Par dî la veretât, o crôt che le vedin inventade i milanês. Sâstu, par viodisi subit dopo il lavôr, cence pierdi timp a lâ a cjase.
Ah, ben, se al è une robe par sparagnâ timp e lavorâ fin tal ultin, tu âs reson: sigûr no je robe par triestins. ❚
✒ Bete Di Spere


text:
LA INTERVISTE - Mauro Corona: L’om des “manère” e de bandane
La libertât, chê totâl, e je une utopie. Epûr a esistin personis che te fasin nasâ. Mauro Corona al è une di chês. Te sô tane di Ert, une buteghe-cjase-dipuesit di cualchi metri cuadri, al vîf come intune flabe. Jenfri libris butâts par ogni cjanton, sfueiuts che a pindulin di cualchi gjoce, tocs di spiei, lens che a odorin di bosc, scarpei, imprescj, un dordul malât che al duar intune scjaipule, scarpons e rimpins di scjaladôr, cjalçuts a suiâ dongje de stue, un cjanut che al môf la code content, i cucucs di doi pendui che a batin lis oris. Un mont. Lui, li dentri, al scrîf e al intaie. Al mangje e al duar. Sbraçât, cu la sô canotiere nere, la bandane sul cjâf e la barbe lungje. Nol à mai frêt, al va ancje a schiâ vistût cussì, ma te sô tane a vignaressin i smursiei ros a ducj. Une stue, piçule, vecje, di ghise, e jemple l’aiar di calôr. Mauro i met dentri legnuts fintrimai a fâle sclopâ.
Scritôr, scultôr e alpinist, al rugne un pôc cuant che tu jentris te sô flabe, nol è un complimentôs. Ma ti tire in bande doi imprescj e al fâs puest suntune bancjute: “Sentiti”, ti dîs. Intant al da une pipade al toscan che al à impiât par tignîsi compagnie. Il fum al è dutun cui cjavei che i colin sui voi, riçots. Al pâr che a cjapin fûc ancje lôr. Al è scûr li dentri, la lûs e je chê dal fûc che al art e chê di une lampadine parsore de scrivanie, une bree plene di scritis e scritutis e musis pituradis cu la pene.
Ancje se chi dentri no si sa dulà meti i pîts, si sint la pâs.
Migo simpri: la sabide e la domenie o ai la int in code devant de puarte. A àn voie di cognossimi, di vê une firme suntun libri. Al fâs plasê, sigûr, ma a son ancje voltis che mi stufi e che o sieri la puarte a clâf.
Mauro, cemût stâstu?
O soi strac. O soi stât a fâ une “schi alpinistiche” cun gno fi e gno nevôt ma no ai plui vincj agns. Aromai a son sessante, e o pues murî doman. Ma no ai pôre, eh!
Po sigûr, viôt li ce fisicat che tu âs (i disìn cjalant i muscui dai braçs che a pandin che al è ancjemò in forme). Ma cemût passistu lis zornadis?
A buinore mi dismôf tor cuatri, ogni tant ancje prime parcè che no rivi a durmî. Cualchi volte o cjol une pirulute, ma no si pues simpri. E alore o stoi chi e o lei e o scrîf (al conte mostrant il bancjon dulà che al è sentât e dulà che di sere al cîr di polsâ dentri dal sac a pêl). Aes siet e un cuart o scolti il gjornâl radio de Rai e dopo o voi pes monts, tal bosc, a cjaminâ, a scjalâ, a schiâ. O ai bisugne de nature. E cuant che o torni dongje mi intani chi, o cjali un pôc la television.
Ce viodistu?
Soredut i telegjornâi.
E il Grande Fratello?
Ah, sono monadis di fâ viodi chês li (“monadis” e je la traduzion di une peraule ben plui coloride)? No, no. Mi plâs “Ballarò”, “Annozero”, i programs culturâi. Ve, o ai di dî che a ‘nd’è simpri di mancul! E ancje par radio, o scolti i notiziaris e il program par furlan che a fasin su la Rai regjonâl “Vuê o fevelin di…”. Mi plâs, il furlan e je une lenghe che e pâr une musiche. Pecjât che la trasmission e duri pôc plui di une desene di minûts.
Un ertan che al sa il furlan!
Lu sai sì, ma no tal feveli. No je la mê lenghe e o fâs fature a esprimimi.
Âstu mai scrit alc in marilenghe?
Te mê marilenghe, te fevele di Ert. Chi tal scansel, o ai une balade dedicade a une vecje montagnare, scrite dute par ertan. No sai di precîs cuant che e vignarà publicade ma e je achì.
E ce pensistu des lenghis minoritariis?
Lenghis e fevelis a van tuteladis, ma cence retoriche. No je une cuestion politiche ma di identitât. Par esempli, il furlan al varès di sei obligatori tes scuelis e la int e varès di fevelâlu a cjase, pes stradis, tal ristorant. Invezit o ai notât che tancj si vergognin, a fevelin par talian parcè che se no si sintin inferiôrs. Si rindìno cont dulà che o lin a finî cun cheste “societât de aparence”? La lenghe e je une robe rare, preziose, a son lis nestris lidrîs. I nestris fruts a àn di imparâ l’inglês, sigûr. Par lavorâ al covente. Ma no àn di dismenteâ la tiere dulà che a son nassûts.
Mauro tu sês pari, no mo?
Sì, e mi plasarès ancje deventâ nono. O ai cuatri fîs che aromai a son grancj: Martina (35), Marianna (30), Matteo (29) e Melissa (28). Ducj laureâts. Di piçui a àn patît come ducj i fruts di chei paisuts chenti. Si sveavin adore parcè che aes cinc e mieze a vevin di cjapâ la coriere dai operaris par lâ fin a Longaron. E li, cjoli il tren par lâ a scuele, a Belum.
E cumò, dulà vivino?
A part la grande che si è spostade plui in jù, a son ancjemò chi (al dîs segnant cul dêt par sù l’apartament che al è disore de sô buteghe. A Ert, te vie principâl, no si pues no viodile, ancje parcè che il paîs al è dut li, e difûr al à di ogni ben, mascaris, tocs di len, Signôrs sul lis crôs).
Però o ai viodût moviment achì. Turiscj che si fermin, a cjalin, ti cirin (intant che o fevelìn, la tane si è jemplade di curiôs che a scoltin, cidins)…
Sì, a àn ancje fat un museu chi di front, dulà che si conte cemût che a vivevin i boscadôrs une volte. Ma i sindics e lis istituzions a varessin di fâ alc par no fâ lâ vie la int nassude e cressude in cheste tiere. Claut, Cimolais, tancj paisuts de Cjargne a son stâts bandonâts e svuedâts. Il probleme al è che a nissun i interesse di salvâju.
No sta dî cussì. Lis Dolomitis furlanis a son pûr deventadis patrimoni dal Unesco!
Monadis. O sin patrimoni de umanitât dome su la cjarte. Dut il dì a corin sù e jù i camions che a puartin glerie a drete e a çampe. Al è l’aur blanc. A disin che si à di gjavâle fûr dai riui par no che a vegnin fûr lis aghis cuant che al plûf masse, ma sâstu ce biel viodi chei besteons passâ pe mont! E i camioniscj no si fermin nancje a gustâ, tes nestris ostariis.
Tu ce sugjerissisitu di fâ?
Il Friûl al è plen di robe di disfrutâ ma al samee che nissun le viodi. No covente vê pistis di schi par creâ lavôr, baste vê un pocje di fantasie. Par esempli, in chescj puescj dulà che al è sucedût il disastri dal Vaiont, si podarès fâ sù un centri di studis e di ricercje su lis tragjediis, o un istitût di siencis forestâls, di botaniche. A vignaressin students di dute Europe par imparâ.
E parcè, alore, no si fasial nuie? Pûr in Trentin e in ciertis bandis dal Venit, par fâ un esempli, la mont e je un ben indispensabil: nô furlans ce vino di mancul di chê int là?
Sâstu ce? Nô o vin chel maledet sproc che al dîs “o fasìn di bessôi”. Bessôi no si va in nio. Bessôl tu puedis coltivâti il to ort ma se dopo e ven une glaçade e ti ruvine dut, ce fâstu? Bisugne imparâ a colaborâ pal ben comun, che nol vûl dì lâ di amôr e di acuardi cun ducj. Ma al vûl dî unî lis fuarcis par no sparî.
Parcè no scrivistu un libri su chest? Al podarès fa vierzi i voi a plui di cualchidun.
Al è chi, pront (e al tire fûr un cuadernut neri a riis. Scrits fis fis, a man, in stampatel, cu la pene a chine. Cussì ordenât che al pâr batût a machine). Il titul nol è definitîf ma sù par jù al sarà chest: “La fine del mondo storto”. O ai pensât a ce che al podarès sucedi se al finìs il petroli tal mont. La int e varès di tornâ a vivi come une volte, e chel che nol sa fâ i lens par scjaldâsi, un stric di ort par mangjâ, al mûr. Ae fin, chei che a sorevivin a capissin che a àn di stâ insieme par lâ indenant. Il siôr cul puar. Anzit, no saran plui ni siôrs ni puars.
Cuant vignaraial fûr il gnûf romanç?
No sai, forsit cheste Sierade, forsit l’an cu ven.
Intant, ti viodìn cualchi volte par television. A part lis dôs ospitadis storichis a “Le invasioni barbariche” di Daria Bignardi, tu sês lât ancje a “Alle falde del Kilimangiaro”, cun Licia Colò.
Par vendi libris tu âs di fâ cussì, lu dîs cence platâmi. Vuê, se no tu ti fasis cognossi “a la tele” no tu sês nissun.
E di libris, tu ‘nd âs vendûts un grum. Ancje l’ultin, “Il canto delle manère”, jessût in Novembar, al sta lant ben. Sêstu deventât siôr?
Beh, un bêç lu ai ma no soi siôr. Si sta un moment a fâmi i conts inte sachete. Di ogni libri vendût mi spiete il 10% dal presit di cuviertine, e metât di chel al va a finî in tassis. Ce che al reste, lu doi ae famee, ae femine e ai fîs. A mi mi baste un past cjalt in dì par vivi. Cumò o ai metût vie un grumut par comprâ la cjase, parcè che achì o sin a fit.
Mauro, ma ce âstu là daûr (i domandi mostrant la stanziute che si viôt stant li, te tane)?
Une parêt par sfrancjâsi a lâ sù pai crets. Mi ten simpri in alenament, a vegnin ancje lis mês fiis, a van sù come chei altris.
Ce dîstu di ducj chei che a muerin lant in mont? L’alpinisim in chescj ultins timps al à pierdût escursioniscj, socoridôrs. Tu âstu mai pôre?
No! Se un al à pôre, al à di stâ a cjase. Ma dopo, al capìs che al pues murî ancje stant sul divan parcè che magari i cole il lampadari sul cjâf e alore e vâl la pene di vivi. In mont, bisugne sei prudents, po dopo a son simpri i impreviscj. Lis lavinis a son impreviscj.
Icio, il cjanut, al è stât bon a scoltâ, su la bancje. Al jere bessôl e plen di frêt tal mieç des monts cuant che Mauro lu à cjatât, siet agns fa. Di in chê volte, no si son plui lassâts. Cui “cjalcins” di piel di foche tes talputis, chê buinore, al è lât ancje lui in escursion cui trê. “Cumò al è strac. Viodistu ce talpe curte che al à – al conte Mauro, fasint une cjarece – al fâs fature a cori”. Il soreli al è daûr di une piche. Ancje se lis zornadis si son slungjadis, il dopomisdì al è ancjemò masse dongje de gnot. E je vignude la ore di lassâ la tane.
Mauro, ma chi dentri no ti sintistu mai di bessôl?
Dome i debui si sintin bessôi. O chei che a sufrissin di “dipendence di afiet”. Jo o ami la solitudin: e je la mê libertât.
Valentina Pagani


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
sabato 18 settembre 2010
martedì 14 settembre 2010
EUNOM
Simposi pal progjet EUNOM inte Universita^t di Udin. Par insegn^a a insegn^a. Cem^ut che i gnUfs insegnants a àn di jessi prepar^ats par insegn^a une lenghe.
L'ingle^s tant che lenghe francje sì, ma nol baste. L'impuartance des lenghis di confin come il todesc. E tant altri...
Si fevele par furlan, talian, catalan, ingle^s.
E se cualchidun mi jude a instala^ la tastiere furlane su Linux lu ringrazi... o sai o soi imbranade...
mercoledì 8 settembre 2010
RISPUESTIS
Ai sens de 482/99, la scuele e je clamade a corispuindi a la richieste dai gjenitôrs par garantî l’aprendiment dal furlan. Il troi par rivâ a di chel obietîf al jentre te autonomie scolastiche.
2) Puedial un Collegio Docenti decidi di fâ un numar limitât di oris? E fin a tropis oris di massime?
Idem, come sore, naturalmentri intal limit massim dal 20% de cuote di autonomie.
3) Come riferiment o vin cjapât par agns il bando dal progjet regjonâl (40 oris), ma isal cualchi altri document furlan, talian, european che al fevele di timps?
Cul gnûf regolament ai sens de 29/07 a saran dadis indicazions precisis su contignûts e oris, simpri però lassant salve la autonomie scolastiche.
domenica 5 settembre 2010
Sudri
mercoledì 1 settembre 2010
Domande
Se la domande dai gjenitôrs di fâ furlan a scuele e je avonde alte, disìn dal 80 o 90%, ma ancje cence calcolâ il numar di sielte des fameis, jo scuele tropis oris soio tignude a fâ di furlan? Puedial un Collegio Docenti decidi di fâ un numar limitât di oris? E fin a tropis oris di massime? Come riferiment o vin cjapât par agns il bando dal progjet regjonâl (40 oris), ma isal cualchi altri document furlan, talian, european che al fevele di timps?


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 28 dicembre 2012
Se mi lascio andare... Nadâl e dopo Nadâl
mercoledì 19 dicembre 2012
Il Missus
La partecipazion ae novene e je scarse, come par dutis lis funzions religjosis.
Al è cualchi zago, ma altris sot dai cuarante inte me glesie no son.
Mi displas parcè che, dongje dal fat che la int no crot plui a nuie, si piert une altre tradizion furlane...
domenica 16 dicembre 2012
La vita quotidiana nei villaggi Protostorici
venerdì 14 dicembre 2012
di jerbas e di suns
mercoledì 5 dicembre 2012
Politiche linguistiche
domenica 2 dicembre 2012
EMOZIONS DI INGJUSTRI: CONCORS DI POESIE IN LENGHE FURLANE (VI EDIZION)
di poesie in lenghe furlane “Emozions di ingjustri”, bandît dal Comun
di Basilian. I tescj, inedits e par furlan, a varan di rivâ dentri de
date stabilide secont ce che al dîs il bant. I autôrs interessâts a
varan di produsi une opare poetiche, de lungjece di 30 viers, sul teme
“In viaç”, tal sens di desideri di spostâsi, di movisi, di scuvierzi
il mont. I premis ai prins trê classificâts a consistin in bogns par
libris dal valôr di 300 euros pal prin classificât, 200 euros pal
secont classificât, 100 euros pal tierç.
Par altris informazions, si pues discjamâ il bant zontât e ripurtât
sul sît www.comune.basiliano.ud.it.
Teatri Udin pes scuelis
Orario: lunedì - martedì - giovedì: ore 9.00 - 13.00 e 14.00 - 17.00; mercoledì e venerdì: ore 9.00 - 13.00


text:
Vincent
Paillon, ministri francês pe educazion, al à comunicât che il
guvier al darà la sô poie a di un emendament su lis lenghis
“regjonâls” che al sarà esaminât intant de discussion su la
riforme de scuele in program tra i 21 e i 24 di Mai intal Parlament.
L’emendament al previôt che si puedi insegnâ lis lenghis e lis
culturis “regjonâls” intal orari curicolâr, intes areis là che
chestis lenghis a son dopradis e par chei fruts che lis lôr fameis a
son dacuardi. L’emendament, se al ves di jessi confermât, al
rapresente in realtât un pas indaûr rispiet ae situazion atuâl là
che chestis materiis a cjatavin za un piçul spazi inte scuele e
cence che e fos la dibisugne di domandâ la autorizazion dai
gjenitôrs.
Font:
EiTB, 08/05/13; Agence Bretagne Presse, 14/05/13


text:
Nus à clamâts culì, in chest sflandôr di domo, la venerazion pal nestri sant patriarcje Bertant di Sangenêt, peât in maniere cussì mirabil a lis liendis de tiere di Vençon che lu considere a bon dirit pari e protetôr. Ai 19 di avost dal 1336, Bertrant al à firmât un tratât di pâs cu la int di Vençon, là che i molave dut ce che si podeve pratindi e alc di plui. Che di fat Vençon e Udin a son lis dôs citâts privilegjadis de politiche patriarcjâl d’in chê volte. Che lu vedi fat parcè che al jere bon, come ch’al risulte, o parcè che al jere furbo, come ch’al è dimostrât e nol è un demerit, sta di fat che tune sô letare al à podût dî, a proposit dai vençonas, ch’al varès vût di regiju “in virga ferrea” , cu la mace di fier, ma al à preferît nudrîju cul lat, come une mari. E chest al è tant plui meretori e degn di jessi ricuardât se si ten cont dal judizi pesant che Bertrant al veve e al dave dai nestris vons. “Vençon – al scriveve – e je urbs fortissima et multis malis hominibus populata”. Int fuarte, ma salvadie. Sperìn di vê conservade la fuarce, soredut morâl, e di jessi deventâts un pêl plui mugnestris.
Ma il ricuart plui vîf e profont lu vin pal fat che al à volût consacrâ il nestri domo ai 2 di avost dal 1338, regalant a la nestre glesie il cjaliç, lis ampolis e la navisele d’arint che a son stâts par secui la part plui splendide dal tesaur dal nestri domo, prime che mans sacrilighis lu strafuissin e lu puartassin in lûcs che la religjon le vevin sot de suele des scarpis. O ai ancjemò tai vôi l’afresc dal coro che al rapresentave il patriarcje Bertrant cu la schirie dai vescui con-consacrants, cui fraris che a cjantavin aleluja e la note su Bartholomaeus Sclusanus, Bortul di Scluse, il cjamerâr muart apene finide la consacrazion de sô glesie. Po stâi par sfiniment. Mi plasarès pensâ par masse contentece.
Chest domo cussì rimirât e invidiât di ducj al à compagnât il distin dolorôs dal nestris paîs, socombint sot lis sdramassadis dal taramot dutune cu lis nestris puaris cjasis, fatis sù plui cui sudôrs e cui debits che cun malte e tondin. Par dî che denant di Diu e denant de fuarce de nature nol è nuie di grant e di definitîf. Juste dîs agns indaûr, ancje il domo al è tornât sù insieme cu lis nestris cjasis e contradis. La ricostruzion e je stade un meracul no mancul grant de costruzion e il mont intîr al è restât maraveât di tante inteligjence e operositât. Pensant al templi di Gjerusalem, tornât a fâ sù dopo de devastazion di Nabucodonosor, mi pâr che ancje a nô il Signôr nus à regalât, dongje de disgracie e de prove, dôs personis straordenariis, un Esdre e un Neemie, cun virtût e costance e passion no mancul fuarte di chê di Bortul cjamerâr. A lôr, ai lôr amîs e colaboradôrs, a dutis lis istituzions locâls, statâls e internazionâls, il nestri afiet plen di agrât e la preiere di Neemie: “Diu, visiti in ben di lôr, par dut ce che i àn fat a di chest popul” (cfr. Ne 5, 19).
La ricostruzion dal domo e je stade un’opare corâl tal sens plui penç de peraule. E à tirât dentri ogni sorte di profession ma ancje ogni sorte di int. Dut il popul al à partecipât a cheste grande imprese e sfide e pe prime volte inte storie al à sintût il domo no come la glesie dai siôrs e dai grancj ma come la sô cjase, come il coronament e il completament dal so habitat. O vin capît che il domo al fâs part di nô e nô o fasìn part di lui.
Di chê sere straordenarie, o ricuardi il moment che si son impiadis lis lûs e dutis lis pieris e i trâfs e i mûrs e ogni cjanton al è stât come vivificât. Come se i vessin dade un’anime. Mi auguri che cheste glesie e sedi simpri sflandorose, par inluminâ e vivificâ lis nestris esistencis. Chei ch’a vegnin culì ch’a rivin a cjatâ chê lûs che no va a mont, la lûs de fede che e inlumine il troi ingredeât de nestre vite. E, dopo di jessi stâts inluminâts de peraule di Diu e dai siei misteris, ch’a puedin deventâ ancje lôr “lûs dal mont” e “sâl de tiere”. Dome cussì la glesie matereâl, di clap, e devente spieli e risultive de glesie spirtuâl, fate di pieris vivis, là che il popul di Diu al adore il Signôr “in Spirt e veretât” (Zn 4, 23). Ce sens aial vê un biel domo, se no vin fameis santis, contradis unidis, int positive, cûrs plens di timôr e di amôr di Diu e dal prossim? No baste une biele glesie matereâl par sigurâsi la benedizion e la consolazion dal Signôr. Bisugne deventâ pieris vivis, tabernacui adorants, animis contemplativis, personis sapientis e santis. Se no il nestri domo al devente une memorie muarte e duncje un tombâl. Mi auguri ancje che cheste sinfonie di volontâts e di competencis no resti un fat memorabil e delimitât, ma ch’e deventi un stîl di vite, di operazion e di colaborazion tant tal cjamp civîl che in chel de solidarietât e de vite religjose.
Bons. Roberto, privilegjant l’amicizie su la logjiche, al à volût che, dongje de consacrazion dal domo di Bertrant e dal decim de ricostruzion, o ricuardas ancje i miei corant’agns di messe. Un traguart par me fûr di ogni prevision e possibilitât razionâl. Se Diu mi à fat durâ fin cumò, o pensi che al vedi une reson. O cirarai di corispuindi a la sô volontât e al so progjet. Si trate di une storie personâl, intime e infime, ma peade in maniere strete al lûc che o stin celebrant. Come vençonas, ancje jo o fâs part di ches pieris vivis, di chel domo spirtuâl ch’al è la vere, autentiche ricjece e braure di Vençon. Magari “l’ultim di ducj, come un abort” par dîle cun Pauli (1 Cor 15, 8), ancje jo o soi fî di cheste glesie e di cheste comunitât. E propit in cheste glesie o ai vivût i moments fondamentâi de mê vite.
Culì o soi stât batiât dal plevan Faustin Lucardi, martar. I santui a jerin Tin Nicjo e Nene la Tarmàure. Culì o soi stâ vescolât di Nogara, cun Tite Menine par santul. Mi à fat cjerçâ pe prime volte i ucei e la spinage. Culì o ai fate la prime comunion cul plevan Simeon, une des plui brutis zornadis de mê vite. O vevi un pâr di sandui a d’imprest e mi pareve di jessi un re. M’ai àn gjavâts parcè che o zuavi pe contrade e mi àn mandât a gjespui cui stafets. Culì o ai passât ducj i scjalins par deventâ predi e o ai dite la prime messe ai 4 di lui dal 1965, sot il voli content dal plevan bons. Gjelmo Simeoni, che o sint par lui l’afiet di un fî ricognossint. In chê dì si faseve la fieste dal beât Bertrant, chê di vuê, e lu vin puartât fûr in prucission, cun grande partecipazion e contentece de int. Ma culì la mê anime di frut, nocente e spensierade, e à sintude la prime clamade interiôr a deventâ predi. Culì, tai prins scjalins dal altâr, e je fluride la mê vocazion. E je stade la lûs matutine di chestis vereadis, al è stât il cjant al prin cricâ de lûs o a scûr vie pa l’invier, come i ucei, a fâmi inemorâ dal predi e dal so ministeri e misteri. Al è chest il lûc privilegjât de mê anime, la tiere feconde là che e je madressude la plantute de mê vite. Cetant ch’o ai cjantât, preât, gjoldût in cheste glesie! Ancje jo, come la passare, o ai cjatât sot i cops dal Signôr (cfr. Sal 84, 4), sot di chescj cops, il gno nît, la mê serenitât, la mês pâs.
O varès di dî dôs peraulis su la mê vocazion, siguramentri fûr di ogni scheme. No soi di famee di predis, ancje se la mê famee, puare di dut, e jere siore di virtût, di fede e di esperience dal patî. O ai vût doi bogns gjenitôrs. Une mari, Eline, dute caritât, preiere, lavôr e tribulazion. Un pari, Checo, inteligjent, onest, religjôs a mût so. E ancje i miei fradis a jerin ducj plui bogns di me. Se Diu mi à sielzût me, il mancul adat par salût e par virtût, al fâs part dal so operâ mistereôs e misericordiôs. Sielgint l’ultime famee dal paîs e l’ultim de famee, al à fat capî che il merit al jere dut so e che no vevi nessun rimpin par vantâmi di chel pôc o tant che o ai fat in chescj corant’agns. O ai fatis bielis robis. O ai fat plui di ce che o pensavi. Soredut o soi stât sielzût par regalâi al gno popul chê perle di valôr e chel tesaur platât ch’e je la bibie. Un’opare nassude fûr dal templi e des istituzions, fate di un predi in odôr di eresie. D’altre part


text:
S. pieri e il signÔr
L'antologia è nata come materiale di lettura in friulano per ragazzi/e della scuola media, ma va bene anche per gli adulti. Quello dello straniero, del viandante che cerca ospitalità o lavoro è forse il tema più diffuso nella letteratura mondiale. La raccolta comprende testi della tradizione friulana e di autori friulani quali Leonardo Zanier, con classici come Omero, Ovidio, fiabe arabe, brani dalla Bibbia e dai Vangeli, in cui si possono trovare quei valori universali che ci aiutano ad affrontare, l'incontro con gente di altri parti e di altre culture del mondo.La racuelte e je nassude come materiâl di leture in furlan par fantats/fantatis de scuele medie. Ma e je buine ancje pai grancj. Chel dal forest, il viandant, che al cîr ospitalitât o lavôr al è forsi il teme plui pandût inte leterature di dut il mont. Cheste racuelte e met adun tescj de tradizion furlane, e autôrs furlans tant che Leonardo Zanier, con classic come Omêr, Ovidi, flabis arabis, tocs de Bibie e dai Vanzei, dulà che o podìn cjatâ chei valôrs universâi che nus judin a frontâ inte maniere plui juste l'incuintri cun int di altris bandis e di altris culturis dal mont.


text: Come ducj i agns, in ocasion de ricorence dal 4 di Novembar, la Pro loco Foian Redipulie e organize il Viaç inte Memorie Redipulie – Cjaurêt. Si partìs in coriere de Regjie Stazion di Redipulie e si rive a Gurize, li che montant parsore di un tren al vapôr storic al sarà pussibil fâ la viele strade Redipulie - Most ma Soči (Sante Luzie) e rivâ in Slovenie inte Stazion da la Transalpine, ricuart di chê "Ferovie Meridionâl" che e menave di Triest a Viene. Il viaç su la locomotive al vapôr nol è nome un movisi su lis sinis di açâl, ma ancje su chês de storie. Ta lis carocis, di fat, e rive la vôs di un che al conte lis robis plui impuartantis sucedudis inte Val dal Lusinç. Rivâts a Most na Soči i passizîrs a montaran suntune coriere par lâ indenant cul viaç fint a Cjaurêt, li che a visitaran il museu e il templi ossari cui cuarps di 7014 soldâts talians. Ultime fermade in localitât Ravelnik, indulà che e ven metute su la rievocazion storiche, di pueste pe zornade.


text:
Paîs Basc: la lenghe e cres tal Sud, e cale intal Nord
Il guvier de Comunitât Autonome Basche al à presentât i risultâts de cuarte inchieste sociolinguistiche che e à interessât ducj i teritoris che a formin il Paîs Basc. Intes trê provinciis de CAB, ven a dî Gipuzkoa, Bizkaia e Araba, il numar des personis cun plui di 16 agns che a fevelin par basc a son il 30,1% dal totâl, ven a dî il 6% in plui rispiet ae prime inchieste che e jere stade fate 15 agns indaûr. La situazion intes trê provinciis, dut câs, no je vualive. Cun di fat in Gipuzkoa a fevelâ par euskara al è il 49,1% des personis cun plui di 16 agns, in Bizkaia il 23%, e in Araba dome il 14,2%. Si à ancje di dî che ta chescj ultins doi teritoris lis personis che a capissin il basc, ma no son in stât di fevelâlu ben a son sul 20%. Ancje in Navare la situazion e je lade in miôr intai ultins 15 agns, ancje se in maniere mancul significative che inte CAB. Tal 1991 lis personis che a savevin fevelâ par euskara a jerin il 9,6%, invezit cumò a son l’11,1%, cu la zonte di un 7,6% che lu capìs, ma nol è bon di paronâlu. La situazion e je une vore divierse, invezit, in Iparralde, ven a dî te part dal Paîs Basc che e je sot aministrazion francese. Achì, di fat, dome il 22,4% des personis cun plui di 16 agns al fevele par basc, cuant che 15 agns indaûr al jere il 33%. La situazion e je dificile massime te regjon atlantiche dal Lapurdi, invezit tes provinciis pirenaichis de Basse Navare e de Zuberoa la lenghe e je fevelade inmò dal 55,5% de popolazion. I dâts a son il spieli dai trê diviers modei educatîfs e di promozion linguistiche in vore te CAB, te Navare e in Iparralde: il prin al funzione avonde ben, il secont cussì cussì, il tierç par nuie.
Font: Món Divers, 18/06/08


text: verniciatura e pittura materie plastiche, fip, materie plastiche espanse, resine plastiche espanse, altuglas, geberit, resine plastiche, bayer, laminati plastici, materie plastiche e resine, fresatura materie plastiche, profilati plastici, saldatura materie plastiche, pep, nordica, stampaggio materie plastiche, nastri in materie plastiche, spalmatura materie plastiche, fogli in materie plastiche, rigenerazione materie plastiche, granulazione materie plastiche, tornitura materie plastiche, accoppiatura materie plastiche, materie plastiche lavorazione, materie plastiche acriliche rigide, estrusione materie plastiche, trafilati plastici, colate materie plastiche, soffiaggio materie plastiche, polverizzazione materie plastiche, barre piene in materie plastiche, materie termoplastiche, materie plastiche espanse rigide, materie plastiche in polveri, ansell edmont, taglio materie plastiche, colorazione materie plastiche, materie plastiche acriliche, pannelli in materie plastiche, films in materie plastiche, materie plastiche lavorazione, soffiaggio materie plastiche, polimerizzazione materie plastiche, materie termoplastiche, lexan, stampaggio a iniezione materie plastiche, films in materie plastiche retraibili, plexiglas, dolce e gabbana, materie plastiche in pasta


text:
La Pro Loco Foian Redipulie e organize par domenie ai 16 di Otubar 2016 une escursion su la monte Hermada, cun visite vuidade tai lûcs de Grande Vuere. La cjaminade e fasarà cognossi ai partecipants i trois che a scjavacin il Cjars, di Jamian a la mont Hermada, par preseâ sedi lis bielecis de nature che i avigniments storics plui impuartants sucedûts in chestis tieris. Si cjatisi aes nûf di buinore li dal parament dal agriturisim Drejce (vie Prin di Mai 30, Jamian, Dobardò) e si torne indaûr viers lis dôs e mieze. Il percors al è lunc 18 chilometris, cuntun disnivel di 450 metris. La escursion e coste 8 euros, che si puedin paiâ cuant che si fâs la iscrizion o pûr tal pont li che si cjatisi. Par informazions e iscrizions: I.A.T. Ufici informazions e acet turistic di vie Tierce Armade 37, Foian Redipulie; email: Questo indirizzo email è protetto dagli spambots. E' necessario abilitare JavaScript per vederlo.
; tel. 0481489139 /3461761913.
Scjame chi il program.


text:
I trastolons a son cressûts0 coments Publicât da il crot il giovedì, ottobre 28, 2010
La batude e ven pe sensazion che si à che une gnove gjenerazion di scritôrs-poetis, dopo jessisi movude intai agns novante-doimil inte culture underground, (e jessi stade, almancul in cualchi câs, cjalade cu la puce sot dal nâs) e stedi aromai vignint fûr.
A son chei che a àn fra i trente e cuarante agns, partint dai trastolons rivant ai Cappello, ai Santarossa e vie indenant.
A contin par talian e/o par furlan, a contin dal timp di vuê e a contin di nô.
Nossere, ca a Buri, o soi lât a sinti Mattiuzza che al presentave il so biel librut Il derby della luna, che e je stade la mê leture preferide di cheste istât. A son des contis sul balon e duncje des contis su la vite, al è come leisi un Soriano che al vedi la nestre gjeografie.
Usgnot aes nûf Mattiuzza al sarà a Gurize inte ostarie l'Alchimista, se o passais di chês bandis al vâl la pene di là.
PS: Vuê a 'nd è un pocjis a tor:
1) A Tresesin, aes vot e mieze inte sale comunâl e je la presentazion dal ultin numar de Patrie dal Friûl cun Pierluigi Cappello.
2) A Pavie, a siet sorsere inte tratorie Al Cacciatore al ven Massimiliano Santarossa a fevelarà dal sô "Hai mai fatto parte della nostra gioventû".
3) A Codroip ae stesse ore e je la cerimonie di premiazion dal Premi San Simon.
corot par Marino Plazzotta1 coments Publicât da il crot il giovedì, maggio 21, 2009
Stamatine al è muart Marino Plazzotta.
Mi plasarès savê cjatâ cualchi peraule di Pre Toni par dâi confuart a la femine e ai fiis ma o rivi dome a tasê.
Mandi Marino.
Fradis3 coments Publicât da il crot il lunedì, aprile 06, 2009
Cuant che o sint lis notiziis di un taramot, che al sedi ancje lontan vinç mîl chilometris, o resti simpri fer ingropât cuntun sens di apartignince che dome cui che al à cognossût l'orcolat al pues capî.
I miei a son ricuarts di frut, là che o jeri jo di dams a 'nd erin stâts pôcs. Lis scossis dal Setembar in particolâr a vevin lassât cualchi crepe su la vecje cjase e la Primevere dopo o sin lâts vie e o sin vignûts a Buri.
O sin lâts intes cjasis popolârs gnovis. Li a jerin ancjemò diviersis fameis di Glemone, di Vençon e di altris puescj dulà che al veve pocât un pôc plui fuart. A jerin fameis zovinis puartadis ca vie par passà l'unvier.
Al jere plen di fruts. O vin zuiât tant.
Dal Mai dal '76 mi visi la pôre, mi visi di mê e di gno fradi metûts a durmî in machine; la vecje maggiolino di gno pari. Mi ricuardi lis gnots in tende...
Il pensîr cumò al va a la gnot che a passarà la puare int dal Abruç.
Tignît dûr fradis.
Il poleç di Buri0 coments Publicât da il crot il giovedì, febbraio 26, 2009
Chest an a Buri si votarà pal comun ven a stâi che il paîs al è dut un cantîr!
Vuê no ai voie di fâ un discors ni pro ni cuintri, ancje se la mê opinion su diviersis di chestis oparis le ai.
Ce che dut câs o ai voie di disi al è che l'an des elezions si fâs propite un grum di fature a lâ atôr pal paîs!
Nol cate cui che al è il sindic, nol impuarte ce che si è fat prime o ce che al covente verementri fat. L'an des elezions si à di fa sù, si à di spindi e si à di pesseâ a fâ viodi!
Par cumò dome tant fum, se sot al è il poleç e ce savôr che al à lu savarìn plui indenant.
Ciment cence sintiment4 coments Publicât da il crot il lunedì, maggio 05, 2008
Ducj i trê cuatri paîs dulà che o soi stât a sta e che a son tal me cûr, a àn une lôr fieste, un perdon, une sagre. Nissune di lôr e je dut câs cussì grande e biele come la fieste dal vin di Buri.
Par mandâ indenant cheste setemane al è daûr il lavôr di tante int, tant volontariât e tant timp parcè che par cjapâ su al vûl semenât.
La fieste dal vin di Buri però, di cualchi an in ca, no je plui chê di une volte. Dut al è tacât cuant che, pensant di fa ben, si è fat sparî dut il lunc splaçon di glerie cuntun biel pôc di ciment.
Lis robis a son stadis fatis cun criteri, l'architet si è inzegnât di proviodi modons, piastrelis, scjalis e banchinis. Si è metût a norme la struture par fa la grilie, si è fat un biel troi par cjaminâ lunc il Riul.
Cuant che cumò tu rivis a la fieste no son plui i barachins di une volte ma dome dai grancj tendons.
Tant ciment ma pôc sintiment.


text:
Crot e corsâr.3 coments Publicât da il crot il sabato, settembre 18, 2010
La polse e je stade lungje, prime un doi mês masse incasinâts e dopo o ai pensât di saltâ l'istât.
Cumò o spietavi dome l'ocasion juste par tornâ a scrivi alc e cuant che al à tacât a plovi o ai capît che al è tornât timp bon pai crots.
Mi somee che al stedi plovint ben e no mal ancje sul furlan e lis ombrenis no son une prioritât....
Ma par no jessi masse serios o ai cirût un video che al ledi ben pe ocasion. Alc su la piratarie.
Crot e corsâr!
Finiraial Mai?1 coments Publicât da il crot il lunedì, maggio 11, 2009
Mai al è simpri un periodi un pôc incasinât par me, no viôt la ore che al finedi!
Intant che o pensavi chest mi soi visât che Mai e je une di chês peraulis che e pues vê plui significâts diferents.
E alore par chest mês o mandi indenant il blog zuiant un pôc cu li peraulis come Mai.
Ve ca cualchi fufignute
1. Cuant ti darano i bêçs?
"Mai a Mai mai daran"
2. "Dîs 10 dîs "
(cheste a ven ben dome dulà che il numar si lei dîs e no deis come che a disin par esempli a Codroip)
3. Masse pacific:
"Ninin anin un ninin indenant!"
4. Ce âstu viodût?
"un crot crot sul cret o crôt"
La ultime e jere autobiografiche....
E torne primevere0 coments Publicât da il crot il domenica, marzo 22, 2009
Il cliput si sint e no si sint.
Par intant e continue a durmî lizere, ma ancje chest an e je tornade la vierte e come simpri nus puarte un pocje di ligrie e di sperance.
La foto e je di vinars stât cuant che su la meridiane de mê cjase si je tocjât l'ecuinozi di primevere.
La Quiete4 coments Publicât da il crot il lunedì, febbraio 09, 2009
Cheste e je la gnot dal cidinôr
i cjans
che par agns a àn tasût
ch'a ledin a vuacâ di une altre bande
Ce sglonfe de ploie!4 coments Publicât da il crot il venerdì, dicembre 12, 2008
Lis zornadis di ploie a son une robe dute particolâr, comunementri si dîs che a son brutis e di sigûr nus dan cualchi fastidi ma a àn dai savôrs e dai odôrs inconfondibii.
Sarà une cuestion di umiditât, sarà parcè che o sin ducj un pôc meteropatics, ma dut al va un pôc plui planc, i sunôrs si cuietin, la int ti stâ un ninin plui dongje, magari nome par fevelâti mâl dal timp, e parfin il mignestron (o il brût) a àn un savôr dut lôr.
Ancje contâ ce che al sucêt si lu fâs cuntun sun une vore dolç disint che al plûf e cussì fasint si descrîf un stât di riverence viers la nature.
Sperin che il Riul-la Tor-il Nadison-il Tiliment a stedin bogns cheste gnot. No o stin fers ca, imbombâts sot de aghe.
Vitalizi a Tavan1 coments Publicât da il crot il venerdì, novembre 28, 2008
Vuê il guvier talian al à assegnât a Federico Tavan il vitalizi de leç Bacchelli.
O crôt che al sedi il moment di disi brâfs a chei che a si son metûts in vore par rivâ a chest risultât.
Il scûr al è ancjemò tant ma cheste sere o soi content.
Maladeta chê volta
ch'ai tacât a scrive
no parcè che al è mâl scrive
ma parcè che
era maladeta chê volta
che ere belsoul
e vaive
e par chist
e scriveve
Federico Tavan
Un an!5 coments Publicât da il crot il venerdì, ottobre 31, 2008
Propit in chei dîs ca o fâs un an tant che blogarin.
Cuant che o vevi tacât o jeri daûr a mangjâ cjastinis bevint ribuele e chel timp al è (za) tornât.
Chê volte o vevi scrit: "No promet nie, il blog al è gno e se mi stufi no lu inzornarai masse spes, ma intant lu tachi."
E alore o rinovi la promesse. Un prindis pal crot!
Viva!
Omonimie0 coments Publicât da il crot il giovedì, maggio 15, 2008
Cuant che o ai tacât il gno blog o ai contât de pôre che cualchidun al à che i crots a stedin disparint de nestre tiere. Par chel o ai cjapât il non di crot e a dì il vêr o pensavi di jessi il sôl.
Ma bisugne simpri vê sperance.
Zirant atôr par Internet o ai cjatât adiriture une associazion “Crot varia umanità onlus” cun tant di “crotarinis”. A fasin une biele ativitât artistiche leade ae beneficence.
Nie ce disi, bravis e vonde. Dal rest o stin fevelant di crots.
Crots e ribuele8 coments Publicât da il crot il lunedì, novembre 05, 2007
Mi visi un pôcs di agns indaûr di vê sintût, pe television, lamentâsi dal fat che i crots a stan disparint.
Juste in chel fûr dal barcon de mê cjase di che volte, dal riul li dongje, si sintivin centenârs di crots cracrâ beâts.
Di crots atôr a 'nd è ancjemò une vore.
Disparirano?
Sarano i ultins che o sintarin?
No lu sai ma o pensi che fin che a son a sedi just cracrâ cun lôr e duncje o tachi chest blog.
No promet nie, il blog al è gno e se mi stufi no lu inzornârai masse spes ma intant lu tachi.(Te foto ribuele e cjastinis. La ribuele no je metude tal butilion tradizionâl ma e jê buine e lis cjastinis a son di Madone di Mont.) Bon viaç!


text:
O vês dome dôs oris...
...par lâ a Cjampfuarmit, in place, juste devant dal municipi a "La Patrie dal Friûl", par viodi la presentazion dal librut e de mape "1511 - Il Friûl de Joibe Grasse" e magari par fermâsi a bevi e a mangjâ alc di bon!
A presentâ a saran Luigino Peressini e Carli Pup, par fâ un viaç tal timp, indaûr di cinc secui.
Par bevi e mangjâ lassaitsi conseâ di chei de cjase: a 'nd è di lecâsi i lavris...
Si viodìn a Cjampfuarmit "A la Patrie dal Friûl"
Ai 7 di Avrîl, aes 18.30 pe presentazion de mape "Friûl di Magance", cun Luigino Peressini. Dal sigûr une mape plene di magjie, ma mi àn dite che ancje il sauvignon de ostarie "A la Patrie dal Friûl" al è alc e ce e al podarà judâ a fâ sintî une clime di incjant!


text:
John Cage
John Cage (Los Angeles, 5 di Setembar 1912 – New York, 12 di Avost 1992) al fo un compositôr, teoric musicâl e scritôr dai Stâts Unîts di Americhe.
Un pionîr de indeterminatece inte musiche, de musiche eletroacustiche, dal ûs non-standard de struments musicâls, Cage al fo, daspò de Seconde Vuere Mondiâl, un de massims rapresentants de avant-garde. Al è considerât une de personalitât plui rilevantis e significatîvis dal Nuvcent.[1] La so opere e je centrâl inte evoluzion de musiche contemporanie.[2]


text:
Il
guvier de Comunitât Autonome Basche al à inviât la seconde stagjon
dal progjet Poziktibity
che si propon di infuartî l’ûs dal euskara dentri de societât.
Il progjet che, in plui di un sît internet dedicât, si svilupe su
Facebook, Twitter, Instagram e altris rêts sociâls, al à il so cûr
intune serie di videos che a promovin l’ûs de lenghe basche. L’an
passât lis campagnis promozionâls di Poziktibity
si vevin poiadis su personalitâts di grant riclam tant che zuiadôrs
di balon, oms di spetacul e v.i., chest an invezit si ponte su la
proposizion di situazions di vite cuotidiane e di protagoniscj comuns
cun chê di sburtâ dut intun lenghe e valôrs che a insiorin la vite
di ogni dì, a partî di chel de condivision.
Font:
EiTB,
17/07/15


text:
Par
fâi cuintri al tai massîf dal insegnament de lenghe ocitane intes
scuelis primariis dal Bearn e je stade inviade une mobilitazion che e
previôt ancje une campagne di letaris indreçadis ai presidents de
regjon Aquitanie e dal dipartiment dai Pireneus Atlantics là che
chest teritori al è cjapât dentri. In pratiche, cence nissun
confront cui operadôrs dal setôr, si à decidût di taiâ l’81,5%
des oris di insegnament dal/par ocitan dal cicli primari. Chest al
vûl dî, in buine sostance, lassâ cence insegnament de/in lenghe
proprie passe cincuante classis e plui di un miâr di fruts.
Font:
Jornalet,
03/09/15


text:
Inte
suaze des iniziativis pe setemane de leterature asturiane, la
assessore pe istruzion des Asturiis Ana González e à comunicât i
ultins dâts sul insegnament de lenghe proprie intes scuelis de
comunitât autonome. Tal an scolastic 2014 – 2015, il 53% dai
arlêfs de scuele primarie, o sei sù par jù 17 mil fruts, a àn
studiât l’asturian. La percentuâl si sbasse invezit al 15,4%
intes secondariis di prin grât e fintremai al 3,6% tes superiôrs.
Rispiet al an prime, la percentuâl di students che a àn sielzût
cheste lenghe e je cressude dome tes secondariis di prin grât.
Font:
Te Interesa,
30/04/15


text:
Republiche
La republiche e je une forme di guvier dulà che la sovranitât e je a stâ tal popul, e il podê esecutîf al ven esercitât dai citadins elets par un periodi di timp determinât.
Storie[cambie | modifiche il codiç]
La peraule republiche e derive dal latin res publica, ven a stâ "cjosse publiche".
Te antichitât, la republiche no jere considerade sicu une istituzion politiche, ma ben l'interès pal ben de coletivitât: la citât (polis).
Tal cors dai secui, il tiermit republiche al modificà il so significât, fin a intindisi come sisteme istituzionâl, dulà che la colme dal stât no ven sielzude par vie ereditarie, al contrari de monarchie.


text:
La
fondazion Vincle e la Plateforme pe lenghe a àn metût fûr la
version par inglês e adatade al public internazionâl dal portâl
Empresa
en catala.
Chest gnûf imprest, nassût dal sburt dal sisteme imprenditoriâl
catalan, al à chê di meti a disposizion ancje des multinazionâls
che a àn sedis o filiâls intai paîs di lenghe catalane un spazi
informatîf che al permet di cognossi la dimension dal marcjât
linguistic catalan, lis leçs su la lenghe e esemplis di buinis
pratichis sul plan linguistic di podê meti in vore.
Font:
Generalitat
de Catalunya,
06/02/15


text:
Intant dal Festival Interceltic che si davuelç zaromai di agns a An Oriant / Lorient, une delegazion de organizazion Bretagne Réunie e à otignût dai organizadôrs de manifestazion il permès di partecipâ ae sfilade dai grups adun cu lis realtâts che a rivavin de aree di Naoned / Nantes par rivendicâ la partignince di chest dipartiment ae Bretagne. Sul prin tacâ de sfilade funzionaris di polizie ju àn però arestâts par vie che, secont lôr, no vevin dirit di partecipâ a di une manifestazion culturâl, ma a àn vût di liberâju dopo che i organizadôrs a àn spiegât che la lôr partecipazion e jere stade autorizade. Chel istès la delegazion di Bretagne Réunie no à rivât a finî la sfilade par vie che i stes funzionaris di polizie ju àn obleâts a bandonâ la manifestazion dopo che a vevin fat une part dal percors. A Blaen, invezit, il prefet al à ordenât ae aministrazion comunâl di gjavâ un cartel logât su la jentrade dal paîs là che si rivendicave il dirit de Loire Atlantiche di partignî a di une regjon unitarie cun chei altris cuatri dipartiments bretons. A autorizâ il cartel al jere stât il consei comunâl cuntun vôt maioritari. Intal ordin de prefeture no son stadis nancje motivadis lis resons par gjavâ il cartel.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
20/08/15
Bretagne: repression cuintri de riunificazion
Intant dal Festival Interceltic che si davuelç zaromai di agns a An Oriant / Lorient, une delegazion de organizazion Bretagne Réunie e à otignût dai organizadôrs de manifestazion il permès di partecipâ ae sfilade dai grups adun cu lis realtâts che a rivavin de aree di Naoned / Nantes par rivendicâ la partignince di chest dipartiment ae Bretagne. Sul prin tacâ de sfilade funzionaris di polizie ju àn però arestâts par vie che, secont lôr, no vevin dirit di partecipâ a di une manifestazion culturâl, ma a àn vût di liberâju dopo che i organizadôrs a àn spiegât che la lôr partecipazion e jere stade autorizade. Chel istès la delegazion di Bretagne Réunie no à rivât a finî la sfilade par vie che i stes funzionaris di polizie ju àn obleâts a bandonâ la manifestazion dopo che a vevin fat une part dal percors. A Blaen, invezit, il prefet al à ordenât ae aministrazion comunâl di gjavâ un cartel logât su la jentrade dal paîs là che si rivendicave il dirit de Loire Atlantiche di partignî a di une regjon unitarie cun chei altris cuatri dipartiments bretons. A autorizâ il cartel al jere stât il consei comunâl cuntun vôt maioritari. Intal ordin de prefeture no son stadis nancje motivadis lis resons par gjavâ il cartel.


text:
In
Ipar Euskal Herria, o sei la part dal Paîs Basc che si cjate intal
stât francês, la citât di Miarritze / Biarritz e je une di chês
là che l’impegn a pro de lenghe basche al è stât plui fuart
ancje de bande de aministrazion publiche. Intun percors inviât za
uns vincj agns indaûr, lis aministrazions che a àn vuidât la
localitât basche a àn proviodût a meti fûr la segnaletiche in
forme bilengâl, a doprâ l’euskara inte comunicazion, a nomenâ un
delegât pe lenghe basche e a formâ il personâl ancje sul plan
linguistic. Cumò si à decidût di fâ un altri pas indenant cu la
nassite, chest Autun, di un servizi comunâl dut dedicât al euskara
formât di trê funzionaris. Si trate dal prin comun dal dipartiment
a indotâsi di un servizi di cheste fate.
Font:
Naiz:,
31/07/15